Origne - Wikipedia, entziklopedia askea.\nKantonamendu canton of Saint-Symphorien\n44° 29′ 33″ N, 0° 30′ 07″ W / 44.4925°N,0.5019°W / 44.4925; -0.5019Koordenatuak: 44° 29′ 33″ N, 0° 30′ 07″ W / 44.4925°N,0.5019°W / 44.4925; -0.5019\nLandiras, Balizac, Guillos, Louchats eta Saint-Symphorien\n80 (%44) 102 (%56)\nOrigne (frantsesez eta ofizialki: Origne) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 161 biztanle zituen.\n2007an Origne udalerrian erroldatutako biztanleak 161 ziren. Familiak 62 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 23 seme-alabarik gabeko familiak ziren, 19 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 74 etxebizitza zeuden, 63 familiaren etxebizitza nagusia ziren, 7 bigarren erresidentzia ziren eta 3 hutsik zeuden. 73 etxeak ziren eta 1apartamentu bat zen. 63 etxebizitza nagusietatik 43 bere jabearen bizilekua ziren, 12 alokairuan okupaturik zeuden eta 9 doan lagata zeuden; 7 etxek hitu gela zituzten, 19 etxek lau zituzten eta 37 etxek bost zituzten. 47 etxek euren parking plaza propioa zuten azpian. 21 etxetan ibilgailu bat zegoen eta 39 etxetan bat baino gehiago zituzten.\nOrigne udalerriko biztanleria-piramidea 2009an .\n2007an lan egiteko adina zuten pertsonak 110 ziren, horien artean 78 aktiboak ziren eta 32 inaktiboak ziren. 78 pertsona aktiboetatik 73 lanean zeuden (45 gizon eta 28 emakume) eta 5 langabezian zeuden (1 gizon eta 4 emakume). 32 pertsona inaktiboetatik 7 erretiraturik zeuden, 14 ikasten zeuden eta 11 "bestelako inaktibo" gisa sailkaturik zeuden.\n2009an Origne udalerrian 62 unitate fiskal zeuden, 165 pertsonek osaturik. Pertsona bakoitzeko diru-sarrera fiskalaren mediana urteko 15.476 euro zen.\n2007an zeuden 8 komertzioetatik, 3 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 1 administrazio publikoko enpresa zen.\n2000. urtean Origne udalerrian 5 nekazaritza-ustiategi zeuden.\nBalizac (4,6 km)\nLouchats (5,6 km)\nGuillos (6,1 km)\nSaint-Léger-de-Balson (7,3 km)\nSaint-Symphorien (7,4 km)\nLe Tuzan (7,7 km)\nBNF: 15256361q (data)\nOrriaren azken aldaketa: 14 martxoa 2021, 16:29.


Antolatzaileak «gustura» dira Alai auzoko estreinako festek izan duten harrerakin | Urola Kostako Hitza\nAntolatzaileak «gustura» dira Alai auzoko estreinako festek izan duten harrerakinBy Ane Olaizola on 2012/06/19 in Jaiak, Paperekoa «Pozik» dira Zumaiako Alai auzoko festen antolatzaileak. Lehenengo aldiz ospatu dituzte jaiak auzoan, eta Jon Iraola antolatzaileak adierazi duenez, auzotarrak eta herritarrek ongi erantzun dute, eta pertsona ugari bertaratu da hiru egunetan. Emaitza ikusita, beraz, hurrengo urtean ere antolatzen jarraitzeko asmoa dutela adierazi du Iraolak. «Festen azken egunean guztiek esaten ziguten datorren urtean hau eta bestea egin behar dugula. Beraz, aurrerantzean antolatzen jarraitzeko prest gaude». Hamaika ekitaldi izan dituzte ostiraletik igandera bitartean, eta, antolatzaileen arabera, igandekoek izan dute harrena onena. Astindu dantza taldeak eskainitako emanaldiak plaza betearazi zuen, esaterako.\nAlai auzoa, jaiak, Zumaia Festek, sorlekua abiapuntu\nTweetstream\tViewing item 1 to 3 (of 3 items) Ostraka posted an update in the group Iruña-Veleia 10 hours, 40 minutes ago\nOstraka posted an update in the group Iruña-Veleia 10 hours, 44 minutes ago


– Itzultzaile profesioaren edo eginkizunaren garantzizapenerako.\n– Tarifak berdintzeko.\n– Gero eta handiagoa den demanda bat kanalizatzeko.\n-– Gero eta itzultzaile profesional gehiago sor dadin, eta arlo desberdinetan espezializa dadin.\n– Nonbait informazioa zentraliza dadin, era guztietako informazioa eta iniziatibak bizkortasunez zabaltzeko.\n– Prestakuntza eta "recyclage" erako ikastaldiak antolatzeko.\n– Itzultzaile Eskolak (oinarrizkoak - espezializaziozkoak) esperientziadun ingurune bat izan dezan, irakasleak biltzeko eta beste zenbait lanetarako.\n– Buletin edo argitalpenen bat aldizka argitara dadin.\n– Karnet, agiri edo antzeko zerbaiten premia eztabaidatzeko."\n– Darabilgun hizkuntzaren beraren normatibizazioaren egoera.\n– Itzulpena egiten den hizkuntz erabilerako alor berezietan aurkitzen den egoera (Administrazio, zientzia, etab.).\n– Mezu hartzaileen urritasuna euskarazko komunikazioan.\n– Itzultzaileek beraiek ere normalean izan duten hizkuntz prestaketa anarkiko eta normaldu gabea.\n– Lanbide arautugabea izatea.\n– Profesionalen dispertsioa bera.\n– Onarpen sozial gutxiko lanbidea izatea.\n– Titulazio arazoak.\n– Lanbide honetara iristeko modua.


Sumendiak lo, gu ere lo? | EIBZko liburutegia\nSumendiak lo, gu ere lo?\nKoldo Nuñez / 2014-05-15 / 650 hitz\nAurtengo apirila geologikoki oso aktiboa izan da Pazifikoko plakaren ertzetan, eta bertan inoiz baino lurrikara gehiago detektatu dira. Horietako batzuk oso indar handikoak izan dira, eta Txilen bertan 8ko indarrera iritsi dira Richter eskalan. Ez dakigu zergatik areagotu den plaka horren aktibitate sismikoa, eta ez dakigu sumendiak piztuko ote dituen.\nPlaka horren inguruan oso sumendi indartsuak daude, esaterako Indonesiako Krakatoa. Horretan, 1883an, azken mendeotan egon den erupziorik indartsuenetako bat piztu zen. Baina badaude inguruan beste sumendi indartsu batzuk, esaterako Filipinetako Pinatubo sumendia. Han, 1991ko ekainean, erupzio handi bat piztu zen, eta errautsak eta gasak mundu osoko estratosferara iritsi ziren, kopuru handietan. Ondorioz, planetaren azalaren batez besteko tenperatura jaitsi egin zen 0,5º C hurrengo hilabeteetan. Pinatubo sumendia Pazifikoko plakaren ertzaren ondoan dago. Baina munduko plakak ez daude bakartuta, elkarri josita baizik, eta batean gertatzen denak oihartzuna izan dezake beste plaketan. Iberiar penintsula bera plaka txiki batean dago, eta Eurasiako eta Afrikako plaken artean kokatuta.\nEurasiako plakaren jarduera gehiena Atlantikoaren erdian eta Mediterraneoan izaten da, esaterako Islandian eta Italian. Bada Islandian Katla izeneko sumendia. Azken mila urteotan 16 erupzio ikaragarri handi izan ditu, azkena 1918an. Erupzio batetik bestera 40 eta 80 urte artean pasatu izan ohi dira, baina oraingoan, maiztasun hori ez da bete, eta 100 urtera hurbiltzen ari gara. Nonbait, sumendiaren azpian hurrengo erupziorako materiala metatzen ari da. Katlaren erupzio guztiak ikaragarri indartsuak izan dira, eta gehienetan, Eyjafjallajökulull sumendiaren erupzioen ondoren gertatu dira. Horrek erupzio ikusgarria izan zuen duela lau urteko udaberrian, 2010ean hain zuzen ere. Orduko apirila eta maiatza amesgaizto baten moduan gogoratuko dute luzaro Europako aireportuetan. Sumendiak jaurtiriko errautsek ia zortzi kilometroko alturako hodei bat altxatu zuten, eta ehunka, milaka kilometrotara zabaldu zen haizeek bultzatuta Europa gehienaren zeruetara iritsiz. Asteetan, milaka hegaldi bertan behera utzi zituzten, eta galera ekonomiko oso handiak izan ziren. Erupzio gehienetan bezala, aurreko hilabeteetan lurrikarak sumatu ziren maiz, eta haien jatorria Eyjafjallajökulull sumendiaren inguruetan kokatu zen. Lurra puztu egin zen, eta etengabe altxatu, erupzioa lehertu arte. Hala ere, neurri gabean ustekabean harrapatu zituen zientzialariak eta agintariak, indar txikiagokoa eta, hortaz, eragin txikiagokoa izango zelakoan. Erupzio ikusgarria izan zen, baina inolaz ere ezohikoa tamaina aldetik eta edozein egunetan berriro gertatuko dena. Ez zen espero, eta ez zen aurreikusi. Begi gehienak beste sumendi bati ari ziren so egiten, Katla sumendiari hain zuzen ere. Katlak, laster baina ez dakigu oraindik noiz, erupzio ikaragarri handia izango du. Ez dakigu noiz, baina zalantzarik gabe hurrengo hilabete edo urteotan gertatuko da, eta oso kaltegarria izan daiteke. Sumendia monitorizatuta dago, eta etengabe ari dira ikerketak egiten.\nBaina bada Europan beste sumendi arriskutsu bat, Italiako hegoaldeko Vesuvio mendia. Hori ezaguna dugu 72 urtean Ponpeia eta Herculanum hiriak betiko suntsitu zituelako eta milaka lagun hil, artean euskaldunak ezagutu zituen Plinio Zaharra hura aztertzera joan zenean. Erupzio handia izan zen, baina are handiagoa izan zen 1631koa, eta haren errautsak Europa hegoalde osora zabaldu ziren. Ondoren, hainbat erupzio txiki edo ertain izan dira, azkena 1944an. Batez beste, 60 urteko maiztasunarekin gertatu ohi dira, eta honetan ere epea pasatu da oraindik erupzioa piztu gabe. Hala ere, Napoliko badiaren ertzetan azken hamarkadetan kosta dezente igo da leku batzuetan. Kai batzuetan itsasoaren azalean bizi diren molusku litofagoen higaduraren maila egungo mailatik metro pare bat gorago dago jada. Ez dago argi noiz gertatuko den hurrengo erupzioa, baina badirudi badiaren azpian magma kopuru handia ari dela pilatzen sakonera txikian. Dagoeneko lehorretik badia erdirantz hasiak dira zundaketa zulatzen informazio bila. Vesuvioren oinetan hiru milioi lagun bizi dira gaur egun, horietako milioi bat menditik oso gertu. Azken milaka urteotan Vesuviok ez du azken 500 urteotan izan duen aktibitate txikia, eta horrek alarma piztu du zientzialarien artean, zerbait gogorraren ataria izan daiteke eta. Europak baditu gutxienez bi sumendi indartsu etorkizun labur batean oso erupzio handiak sor ditzaketenak, Katla Islandian eta Vesuvio Italian. Haien erupzioak izugarri bortitzak izan daitezke, eta ezin gaituzte lotan, prestatu gabe harrapatu. Eyjafjallajökulullek eman zigun abisua, hurrengoan askoz okerrago izan daiteke. Sumendiak erdi lo dauden bitartean, gu ezin gara lo egon.\nKategoria Berria egunkaria, Zientzia, etiketak 2014, Berria, Koldo Nuñez, Sumendiak, Zientzia by liburutegia. Gorde lotura.


Kalean dantza egiteko ekimena bueltan da! - Getxo - Hiruka.eus\nIker Rincon Moreno 2021-10-11 14:29\nGetxoko Kultur Etxeak eta Andres Isasi Musika Eskolak, udalerriko dantza-talde guztiakaz batera, Dantza Plaza ekimenaren edizio berria egingo du datozen hilabeteotan. Lehenengo saioa urriaren 16an, zapatuan, izango da Areetako Xake plazan, 19:00etatik aurrera.\nDantza Plaza ekimena dantzatzera animatzen den edozein pertsonari zuzenduta dago, eta hiru saio izango ditu abendura bitartean:\nUrriak 16, Areetako Xake plaza, 19:00etan.\nAzaroak 6, Algortako Basarrate parkea, 19:00etan.\nAbenduak 11, Algortako Biotz Alai plaza, 19:00etan.


Birkalifikazio garaia | begiradak | GAUR8\nAdreilu burbuilaren ajeak berritasun bat gutxienez eragin du politikari eta teknikarien diskurtso urbanistikoan: XXI. mendearen lehen hamarkadan ez bezala, orain geure hiriak kanpoaldera gehiago haztea birritan pentsatu beharra dago. Orban urbanoa zabaldu baino lehen, barnealdea ondo trinkotu behar ei da, hiri hutsuneak ahalik eta gehien betez, eraikinez ondo trinkotuz. Helburu horretan, bi tresna urbanistiko dira nagusi hirigintza jardueratik gainbalioak erdiesten jarraitzeko: birkalifikazioa eta birdentsifikazioa. Alegia, erabilera etekingarriagoak (etxebizitzak eta komertzioak, kasu guztien % 99an) eraikitzea baimentzea aurreko erabilerak ordezkatuz (jarduera ekonomikoak, ekipamenduak...), batetik, eta jada eraikita dagoen lekuan oraindik gehiago eraikitzen uztea, bestetik.\nGasteizen ere birkalifikazio garaia bizi dugu bete-betean: birdentsifikazio erraldoi bat bideratuta dago jada hiri-periferian (gutxienez 11.000 etxe gehiago soilik Zabalganan eta Salburuan), eta, orain, erdigunearen txanda dator, hamaika operazio isolaturen bidez. Horietako batzuei plan itxura eman nahian dabiltza EAJ eta PSE, PPren babesarekin, “Erdiguneko Masterplana” delakoarekin, planetik ezer gutxi duena, han-hemenkako petatxuez osatuta dagoen heinean. Esaterako, hurrengo birkalifikazio loturarik gabeak: Kutxabanken Dato 11ko Ogasun eraikinarena (ekipamendu-erabileratik komertzio eta etxebizitzara); Florida 53ko orubearena (ekipamendutik komertzio eta etxebizitzara); San Prudentzio 34ko Ertza eraikinarena (tertziariotik etxebizitzara); Arka 1eko Santander bankuaren eraikinarena (bankutik hotelera); Jose Erbina 1eko orubearena (ekipamendutik komertzio eta etxebizitzara)... Jabe partikularren neurrira egindako hirigintzaren adibide bikaina, alajaina.\nBirkalifikazioetarako aitzakia betikoa da, herri guztietan: hutsik dauden orube eta eraikinei etekina ateratzea. Etekin horien onuradunak ere betikoak izaten dira gehienetan: orube eta eraikinok hutsik nahita mantendu dituzten finantza-erakunde eta sustatzaile eta eraikitzaile aberatsak. Eta, propaganda moduan, Udalarentzat joango den gainbalioen apurra (legeak ezarritako % 15 minimoa) erabiliko da herritarrak gehiegi kexatu ez daitezen. Ezkerreko ikuspegi batetik, eskatzea legoke derrigorrezko lagapen hori gutxieneko legala baino altuagoa izatea, bereziki oso zentrikoki kokatutako higiezinei dagokienez birkalifikazio horiek askozaz etekingarriagoak direlako.\nZentzuzko pare bat gauza gehiago ere eska litezke, horrekin batera: lehenik, birklasifikazio eta birdentsifikazioetatik eratorritako etxebizitza guztien kopuru esanguratsu bat alokairu sozialerako izatea, eta, bigarrenik, operazio horiei esker hiri-barnealdean egingo den etxe kopuru berdina oraindik eraiki ez den aldirietako lurzoru urbanizagarritik desklasifikatzea.\nHirigintza gainbalioak gizarte osoarentzat onuragarriak izan daitezen, eta barnerako hazkundearen diskurtso berria erretorika hutsean gera ez dadin. •


Ondokoari dagozkion artxiboak: iraila 2019\nZerrenda honetan 2019/2020 ikasturtean zehar Ermitaberriko ikasleekin egingo ditugun ekintza osagarri guztiak ikusgai dituzu. Ikasturtean zehar gerta daitezkeen aldaketak (datak, ekintza berriak, etab.) hemen argitaratuko ditugu.\nHemen dituzue urrian zehar egingo ditugun guraso bilera orokorren datak.\nBilera guztiak 15:00etan izango dira talde bakoitzaren ikasgelan.\nGuraso Elkarteak antolatutako arratsaldeko hautazko ekintzak 2019/2020\nErmitaberriko Guraso Elkarteak 2019/2020 ikasturterako ekintza osagarriak antolatuko ditu arratsaldeko aukerako ordutegirako, 14:40 – 15:30, 15:30 – 16:30, eta 16:35 – 17:35 bitartean. Gogoratu ekintza hauek ordainpekoak izango direla. Izena emateko epea irailaren 16a arte izango da, ondo helbide honetan:\nIzena emateko epea irailaren 13tik 20ra izango da, biak barne. Izen-emate orria tutoreak ikasle bakoitzari banatuko dio.


BERTON ETA EUSKAL DANTZA EKIMENA - BizkaiDendak\nMaiatzean zehar Alkartasuna Dantza Taldeak arropa, material eta musika-instrumentuen erakusketa bat antolatuko du.\nBERTONeko 40 establezimendutako erakusleihoetan aurrerapena egon da ikusgai apirilaren 28tik maiatzaren 6ra.\nALKARTASUNA DANTZA TALDEKO erakusketa, maiatzaren 7tik 16ra izango da Nestor Basterretxea Aretoan.\nUrte berezia da, denontzat ezagun diren kontuengatik\nBaina urte berezia da, berez ere, Alkartasuna Dantza Taldeko kideentzat. Izan ere, 45 urte betetzen dira taldea sortu zenetik, hain urrun eta desberdin ikusten den 1976 hartatik.\nAukeran, beste era batera ospatu nahiko zuten dantza taldeko partaideek hain ospakizun garrantzitsu hau: elkarrekin dantzatuz, herriari euren dantzak eta soinuak eskainiz, urte hauetan zehar taldeko parte izan direnekin elkartuz… Egoerak, baina, ez du hau guztia posible egiten.\nEkimen horien artean kokatzen da datorren maiatzaren 7tik 16ra Nestor Basterretxea aretoan egitekoa den arropa, material eta instrumentuen erakusketa. Bertan, Euskal Herriko folklorean hain errotuta dauden hainbat elementu desberdin erakusteko asmoa dute.\nEta hain ospakizun berezi honetarako, bidelaguna ere aurkitu dute Alkartasunakoek. Izan ere, BERTON Bermeoko txiki-erdi enpresen elkartearen laguntza izango dute proiektu hau aurrera eroateko. Herriko 40 establezimendu inguru izango dira aurrerago erakusketan erakusgai egongo diren arropa, material zein musika-instrumentu desberdinen lehenengo geldialdia, astebete luzez izango baitira herriko hainbat erakusleihotan ikusgai.\nGarrantzitsua iritzi diote Alkartasuna Dantza taldekoek herriko merkataritzarekin bat egiteko bideak jorratzeari, erakusketa herrira gehiago zabaltzeko modu bat ere izan daitekeelakoan. Gainera, garaiotan, herriko dendetan kontsumitzearen aldeko apustua ere garrantzitsua delakoan daude, eta ekimen zehatz honen harira BERTONek erakutsi duen borondatea eskertu nahi izan dute.\nKikuke, Mio Mun, , Double Act, Intxare Elektrogailuak, Modas Monica, Arber, Txalintxu, Decoraciones Rafa, Pay Pay, Kilima, Botika Gabilondo, Ortoiturri Parafarmazia, Usainak, Beibi, Decor Hogar, Expert Toja, Tximeleta, Ch Gazte moda, Bermeo Optika, Lenceria Nerea, Amatxu, Irabi, Expert Goikoetxea, Zuretzat, Maitia, , Nusadua, Lanas Kontxi, , Broncearium, Señe, Lenceria Julita, Bronzestetika, Luma, Zaindu Estetika, Barturen Haragitegia, Karinkara, Keramika Urresti, Gaizka Moda, Atxikane, Farmacia Sancho, Maria Artea Mihisedenda eta Maiz.


Gatazka armatua da\ngure gatazka bakarra?\nPlazerez hil nahi duzu odolez zikindu gabe.\n(Erractus: Tractatus, “Gure artean” poema)\nEuskal Herriko gatazka armatuan, kartzela hegemonikoaz aparte, familia eta herria ere emakumeen espetxea izan dira (kuadrillaz ere asko hitz egin genezake). Argi dugu patriarkatua emakumeen kaiola dela. Orduan, noiz bizi gara bakean? Ba al dago bakerik? Zeri buruz ari gara bakeaz hitz egiten dugunean? Gatazkaren amaiera eta konponbidea dira bakea? Noren bakea? Noren indarkeria? Gatazka armatuetan, bakea vs. indarkeria binomioa indartzen eta polarizatzen da. Edozein gizartetan dago bakea vs. indarkeria binomioa, baina gatazka armatuetan indartu egiten da, eta protagonismo handiagoa hartzen du. Gatazka armatua bizi duen herriak indarkeria politizatzen du, eta, aldi berean, indarkeriaren normalizaziorako dispositiboak sortzen ditu. Hori bai, gatazka armatuarekin zuzeneko lotura duten indarkeria motak politizatuko ditu, baina egiturazkoak diren beste indarkeria guztiak ez ditu nahitaez politizatuko edota eztabaida politikoan txertatuko.\nJule Goikoetxeak arrisku handia ikusten du normalizazio prozesu horien atzean. Prozesu horien bitartez, indarkeria batzuk (hegemonikoak) normalizatu egiten dira, eta beste batzuk (subalternotasunetik egiten direnak) neutralizatu (2015). Neutralizazio horren ondorioz, subalternotzat hartu izan ditugu beste biolentzia guztiak. Horregatik, gizarte gatazkatsu heteropatriarkalak subalternotasunean kokatuko du emakumeok pairatzen dugun indarkeria. Halere, aipatu beharra dago itxurazko bake egoeran dauden gizarteetan ere prozesu berbera gertatzen dela. Horietan ere, ertzetan kokatzen ditugu emakumeok pairatzen ditugun indarkeriak. Bien arteko ezberdintasuna zera da, lehenengoan indarkeria patriarkala eztabaidaren erdigunera eta agenda politiko-sozialera ekartzeko aukera zabaltzen dela, egunerokotasunean txertatuta baitago indarkeria bera, eta, bigarrenean, gizarte horietan bake ameskeria egoera bizi dutenez, zailagoa dela egunerokotasunean indarkeriari buruz hitz egitea, eta, hortaz, zailagoa definizio sozial kritikoa sortzea, indarkeriaz ari garenean zeri buruz ari garen zehazte aldera.\nModu horretara, Euskal Herrian, bazterretan kokatuko da, nahita, gatazka patriarkala, hau da, gizonek emakumeen gainean ezarritako menderakuntzaren eta kontrolaren ondorioz sortutako gatazka, eta albokotzat joko da, ez zeharkakotzat, beste modu batean adierazteko baldintzak egon arren. Bigarren mailakotzat jotzen dugunez emakumeok pairatzen dugun indarkeriaren egitura, gure bizitzek balio txikiagoa dute; gure gorputzak garrantzirik gabeko gorputzak dira, eta negarra merezi ez duten horiek izango dira gure heriotzak. Indarkeria matxistaren inguruko eztabaidak agenda sozialera sartzeko baldintza objektiboak egon badauden arren, eztabaida ez da zeharka sartzen, bigarren mailako gaitzat hartzen dugu-eta. Omenaldi eta memoriarik ez guretzat.\nKontzeptualizazio horren ondorioz, ikusezin bihurtuko da patriarkatutik eratorritako indarkeria, komunitatearentzat gorabeheratsuagoak diren beste indarkeria batzuen premiaren eta garrantziaren aurrean. Eta, horrekin, gatazka armatua beste gatazkarik ez dagoelako sentimendu kolektiboa eratzen da (Rodriguez, 2015). Gatazka armatu hori gizonen gatazka izango da, eta indarkeria horiek hegemonikoak eta ordena sozial bihurtuko dira, gizon batzuek beste gizon batzuen aurka sortutako indarkeriak direlako. Horregatik bihurtzen dira, hain zuzen ere, hain garrantzitsuak. Haiek hiltzen direnez, alarma pizten da; gu hiltzen garenean, ordea, egunak normaltasun osoz egiten du aurrera. Emakumeen aurkako indarkeria ez da izango benetako indarkeria, ez politikoa, ezta garrantzitsuena ere. Euskal Gatazka izendapenaren bitartez ikus dezakegu aipatu ideia. Txikitatik, gatazka armatua den horrekin identifikatu izan dugu “gatazka”; gatazka unibertsal bakarra egongo balitz bezala, zatiari osotasun izaera emanez, eta gure narratibetan ere ideia hori barneratu dugu.\nEz dago gatazka bakar bat, gatazka hegemoniko bat dago (armatua). Horregatik, subalternotasunean irudikatu ditugun indarkeriak eta gatazkak erdigunera ekartzeko eta horiek gatazka hegemonikoarekin lotzeko erantzukizuna dauka feminismoak. Gatazka armatuan egon diren identitate androzentriko-hegemonikoak identifikatu behar dira, eta, horiek gatazka deitu diogun horretan bete duten tokia zein izan den salatu behar da. Beraz, arazo gisara erakutsi behar dugu indarkeriaren/indarkerien definizioa, eta indarkeriaren definizio kolektibo feminista sortu behar dugu. Indarkeriaren monopolioa ez delako estatua vs. herria eztabaida bakarrik, hau da, agente eta polo politiko gehiago daude monopolio horretan: gizona vs. emakumea, heterosexualitatea vs. lesbianismoa, eta abar.\nHalere, aitortu beharra dago feministok ez garela gaur hasi indarkeria problematizatzen eta definizioaren konplexutasuna agerian jartzen, hamarkadak baitaramatzagu horren gainean hitz egiten eta eztabaidatzen. Asko landu dugu gai hori, eta kolektibo feminista eta transfeminista batzuek —Medeakek, Bilgune Feministak, Feministaldek edota Farrukasek, adibidez— eskarmentu handia dute indarkeriaren definizioan, eta ekarpen diskurtsibo eta praktiko oso baliagarriak utzi dizkigute. Bada, egun dugun erronka handienetakoa da, euren ekarpenetik abiatuta, indarkeria patriarkalak gatazka politiko armatuarekin duen zerikusia zein den jakitea, bai eta horien arteko harremana zein den ezagutzea ere. Horretarako, galdera batzuei erantzuten hasi behar dugu: Euskal Herriko gatazka armatuan emakume identitatea indartu ala lausotu egiten da? Gatazka armatuak heterosexualitatearen beharra al du? Zein imajinario kolektibo mobilizatzen ditu Euskal Herriak indarkeria hitza esaten dugunean? Zein behar material, emozional, pertsonal eta sinboliko behar izan ditu gatazka armatuak? Zein izan da zaintzaren eta borrokaren espazioa? Nork zaindu du nor gure gatazka armatu honetan? Batzuek jadanik lehengo orrietan erantzun ditugu.\nEMAKUMEA DA BAKEA,\nGaldera horiek erantzuten gabiltzan bitartean, bakearen problematizazioan ere sakondu beharra dugu. Bakea vs. indarkeria binomioan, bakea definitzeko erabiltzen diren ezaugarri guztiak emakumeei esleitzeko joera izaten dugu; indarkeriari egozten zaizkionak, aldiz, gizonei atxikitzen dizkiegu. Erabaki politiko kontziente eta patriarkala da hori. Emakumeok bizitza emateko subjektutzat eraiki behar izan dugu gure identitatea. Horrekin batera, edo ondorioz, bizitza kentzearen aurkakoak garelako ideia biologizista sortu da, eta horrek eusten dio, hain justu, aipatutako dualtasun patriarkalari. Horrek, ordea, ez du inolako zerikusirik biologiarekin, generoak definitzeko eta erabiltzeko orduan baliatzen ditugun kategoria patriarkalekin baitu lotura. Horrela, emakumea bakea da, eta gizona indarkeria:\nModu horretara, emakumeak baketsuagoak garelako falazian eta ideologian heziko gara, bakearen eta bizitzaren alde egingo dugulako sinesmena elikatuko dugu gizarteratze prozesuan. Jule Goikoetxeak (2015) binomio patriarkal hori ulertzeko teoria oso argia azaldu du. Bere ustean, patriarkatutik pentsatu izan dira bakea eta indarkeria, eta, hortaz, ideologia androzentrikotik definitu ditugun kontzeptuak dira horiek. Gatazka eta indarkeria ezarekin bizi den komunitatetzat jo izan dugu sistema patriarkalean bizi den jendartea. Gizarte baketsua, beraz, gizarte normala da, eta gatazkatsua anormala. Feminismoak sistema patriarkala indarkeriazko sistema gisa definitzen duen heinean, bakea utopia androzentrikoa besterik ez da izango, existitzen ez den hori, edo, behintzat, emakumeentzat ez dagoen hori. Zergatik? Sistema patriarkalean emakumeen kontrako indarkeria araua delako, hau da, egoera normala, egoera baketsua. Indarkeria pairatzea eta bakean bizitzea ez da inolaz ere bateraezina izango patriarkatuan. Beraz, gatazka armatuaren bukaerak edo Euskal Herriko bakeak eta normalizazioak ez dute, inondik inora ere, emakumeen bakea ekarriko. Hiltzen jarraituko dugu emakume hutsa izateagatik, indarkeria politikoa, alegia, patriarkala jasaten jarraituko dugulako.\nUnibertsitateetako fakultateetan gatazka armatuaren inguruan eta gatazken irtenbideen inguruan ematen den teoria gehiena, baita bake prozesuak negoziatzeko mahaien planteamenduaren eta diseinuaren zati handiena ere, adibide ona dira ideologia patriarkal hori ikusteko, zeinetan emakumeak, izatez, subjektu/objektu baketsutzat bakarrik jotzen diren. Zentzu horretan, gatazka armatuari buruzko teoriak oso gutxitan jarriko du arreta emakumeon egoeren eta subjektibotasunaren gainean, eta, egiten duenean, gainera, bi kategoriatan soilik ipiniko du fokua. Batetik, gatazkaren zeharkako zein zuzeneko biktima bezala irudikatuko ditu emakumeak, agentziarik gabeko subjektuak izango bagina bezala. Bestetik, ordea, agentzia emango die, baina emakumeek bakearen alde egindako lanari bakarrik erreparatuz.\nHots, bakearen aldeko emakumeen elkarteen lana goratzeari begirakoak izango dira, eta gatazkako gizon protagonisten ama egoerara mugatuko du emakume horien aktibismoa (Maiatzeko Plazako Amak, esaterako). Beraz, badirudi, gatazka armatuetan, agentziarik gabeko biktimak izatea edo bakearen aldeko kolektiboetan militatzea dela emakumeon patua.\nHalere, bakearen aldeko aktibismoa egiten duten emakume-taldeen ausardia eta erresistentzia azpimarratu nahi ditugu hemen. Maiatzeko Plazako Amek edota Kolonbiako Emakumeen Bide Bakegileko emakumeek espazio publikoa okupatu dute, eurentzat gorde gabeko espazio hura. Baimenik eta barkamenik gabe eskatu dituzte justizia, memoria eta konponketa. Isiltasuna hautsi dute politika eginez, eta euren arteko sareak josi dituzte; beraz, subertsibo eta erresistentetzat jo behar dugu haien lana, eta merezi duten izena aitortu.\nGure herrian, ildo horretan, Ahotsak izeneko ekimena jarri zen abian. Emakume politikari batzuek eta gizarteko eragile sozialetan parte hartzen zuten hainbat emakumek bultzatutako plataforma izan zen. ETAk 2006an su-eten iraunkorra iragarri zuenean sortu zen, eta plataformaren helburua indarkeriarekin behin betiko bukatzea eta elkarbizitzarako eragileen arteko elkarrizketak sustatzea izan zen. Abenduaren 2an, 5.000 emakumek sinatutako dokumentu batean aurkeztu zuten beren konpromisoa. Lehen aldiz egin zuten alderdi eta eragile sozialetako hainbat emakumek, elkarrekin eta beraien kabuz, konponbidearen aldeko aldarri publikoa, inflexio-puntu bat markatuz. ETAk Madrilgo aireportuan burututako atentatuaren ondorioz bukatu zen ekimena (2006-12-30). Dena dela, aipatuarekin antzekotasunak dituen gune berri bat jarri da martxan. 2016ko irailean aurkeztu dute Emagune izeneko plataforma. Izenak dioen bezalaxe, emakumeen gunea da, eta bakearen eraikuntzan eragitea, beste emakume batzuekin gatazkaz solastatzeko eztabaida-guneak eraikitzea eta konponbidean emakumeen memorien eta ahotsen presentzia egotea bermatzea ditu helburu.\nBaina bake prozesuetan emakumeak ez gara soilik biktima edo subjektu/objektu baketsu gisa agertuko. Gizonek, beren desio sexual pornografikorako objektu erakargarri bihurtuko gaitu. Emakumeen gorputzek gizonen kanpai-jotzerako prest egon behar dute bake garaian ere. Hortaz, emakumeok gatazkan izan dugun paperarekin kitzikatuko dira gizonak.\nHorren adibide iraingarrienetariko bat Soho aldizkari kolonbiarrean (Interviú espainiarraren antzerakoa) argitaratutako erreportaje sakona da. Titularra argigarria da: “Bakea Sohoren ustez” eta lehen orrialdean bi emakume agertzen dira biluzik, besarkatuta. Bata, Ana Pacheco da (FARCeko kide ohia), bestea, Isabel Londoño (detektibe ohia). Horrela ulertzen du Soho aldizkariak Kolonbiako bake eraikuntza, horrela, alegia, ulertuko dute bakea Sohoko irakurleek ere (gizonak gehienbat). Gatazka armatuan aktiboki parte hartu duten emakumeei bake aroan gordeko dioten espazio bakarra gizon kolonbiar heterosexual boteretsuek euren desio sexuala garatzeko izango da.\nNegoziazio mahaietan, ordea, eurak, gizonak, egongo dira batez ere. Bakea sortzen, eraikitzen eta ezartzen diren guneetan emakumeen presentzia ez da ongi etorria. FARCek eta Kolonbiar gobernuak La Habanako bake elkarrizketara bidali zituzten talde negoziatzaileetan emakume bakarra zegoen —FARCen partez—. Tanja Nijmeijer du izena, europarra da, zuria eta biziki ederra. FARCek zergatik hautatu du bera eta ez beste emakume bat? Negoziazio lantaldeko beste kideak gizonak dira, inolaz ere edertasun normatiboko kanona betetzen ez dutenak gainera eta guztiak kolonbiarrak. Ez du FARCek Tanja Nijmeijer erabiltzen nazioarteko agenteen interesa erakartzeko, hau da, objektu gisa? Tanja Nijmeijer FARCen badu jardunbide militante luzea, eta, jakina, guk horri jarri nahi diogu arreta. Ez dugu zalantzarik bake negoziazioetan egoteko aproposa denik, baina zalantzak ditugu bakea egiten ari diren gizon heterosexual boteretsuek berdina pentsatzen ote duten.\nEuskal Gatazka zentzu honetan ez da salbuespena izan eta emakume militanteen inguruan hainbat imajinario eraiki dira. Baketsuak ez diren horiek, hipersexualizatuak izan dira batzuetan. Komandoko putaren imajinarioa elikatuz, adibidez. Hau ez da soilik etsaien gizonek garatutako desio misoginoa izan, euskal gizon heterosexual publikoek ere birsortu dute. Tanja Nijmeijer edota Ana Pachecorekin egindakoa egin dute hemen Idoia Lopez Riaño ETAko kidearekin, esaterako. La Tigresa izengoitia ipini zioten Espainiako komunikabide kontserbadoreek eta euskal hedabide batzuek inongo autokritikarik gabe ontzat hartuz hainbat albistetan errepikatu. Haren bizitza, edertasuna, sexua eta amodioa herriko kontu bilakatu dira; bere militantziaz, ordea, ez da hainbeste hitz egin.\nDesio misogino heterosexuala garatzeko, bai; baina bakea negoziatzeko ez, eta boteregunetik at egon behar gara. Euskal Herria, oraingoan ere, ez da salbuespena. Adibide xume bi ekarriko ditugu hona: 2016 Euskal Herriko Unibertsitateak antolatutako Udako Ikastaroen irekiera egiteko Euskal Herriko Bakea eta Bizikidetza hautatu zuten gai gisa. Hizlari gonbidatua Mariano Aguirre izan zen, Norwegian Peacebuilding Resource Centreko zuzendaria, gizona, eta mahai inguruan beste zazpi lagun. Horietako bi soilik ziren emakumeak eta kargu politikoak dituztenak, eta ez bakean adituak direnak. Beste adibidea, Nazioarteko Egiaztatze Batzordearena, egun bost kidek osatzen dutena; horietako bakarra da emakumea (Fleur Ravensbergen). Ez da kasualitatea, inertzia patriarkala baizik.\nOrain arte azaldu dugun bezala, emakumeek bakearekiko harreman naturalizatua dutelako ideian oinarritzen dira diskurtso esentzialista eta patriarkalak, eta horrek badu eraginik ere bake prozesuen agendetan. Emakumeak biktima bezala irudikatzen ditugunean, indarkeriaren alderdi ikusgarrienaz eta gordinenaz hitz egingo da batik bat; normalean, sexu indarkeriaz baino ez (bortxaketa, tortura...). Hortaz, indarkeria mota horien ondorioak konpontzeko neurriak bakarrik adosteko arriskua dago. Neurri horiek adosten direnean, gainera, ahaztuta eta konpondu gabe utziko dira gainerako indarkeria guztiak, egongo ez balira bezala (talde batean militatzeko betoa ezartzen zaienean emakumeei emakume izate hutsagatik, adibidez).\nBalkanetako gatazkak sakon aztertu dituen Dubravka Zarkov (2008) feministaren ustez, analisia eta konponketa sexu indarkeriaren ondorioetara biltzeak emakumeen agentziaren fokua galtzera eraman gaitzake, haien ekarpenak ikusezin bihurtuz, eta, are, horiek biktimizatuz ere. Bake negoziazioetan erdigunera ekartzen da emakumeek gatazkan jasandako indarkeria konpontzeko beharra, eta, aldi berean, ahaztu egiten da emakumeek bai gatazkan, bai gatazka amaitzeko borrokan egindako parte hartzeari eta inplikazio politikoari balioa ematea.\nBalio eta errekonozimenduez aparte emakumeen presentzia publikoa eta parte hartze politikoak bermatuta egon behar dute bakea negoziatzen den edozein gunetan. Nazio Batuen Erakundeko Segurtasun Kontseiluak 2000. urtean 1325 Ebazpena onartu zuen. Horren arabera, gatazka armatuaren agente guztiei emakumeen eskubideak errespetatzea eskatzen die, batetik, eta bake negoziazioetan zein gatazka ostearen berreraiketan emakumeen parte hartze aktiboa bermatzea, bestetik. Errealitateak, ordea, ez digu hori erakusten. Emakumeak daude, bai, baina ez dira gehiengoa. Horietako zenbatek bermatzen duten ikuspuntu feminista, nork daki. Esaterako, 2011ko urriaren 17an Donostian burututako Aieteko Bake Konferentzian 54 lagun gonbidatu zituzten. Euskal Herriko hainbat eragile ordezkatuta zeuden bertan eta mugimendu feminista ez zen gonbidatuta izan. 54 gonbidatu horietatik soilik 13 ziren emakumeak, hau da, % 24 besterik ez.\n Jadanik Gobernuaren eta FARCen arteko bake akordioak sinatu dira. Lau urteko negoziazio prosezuaren ondoren 2016ko abuztuaren 25ean aurkeztu zituzten akordioen nondik norakoak, bakearen eraikuntzan fase berri bat irekiz.\n Egondako emakumeak hauek izan ziren: Gro Harlem (nazioarteko aditua), Silvia Casale eta Nuala O'Loan (Nazioarteko Harreman Taldea), Luxshi Vimalarajah (Berhof Fundation), Txaro Arteaga (Tokiko Babes Batzordeak), Uxue Barkos (Geroa Bai), Rebeka Ubera (Aralar), Anita Lopepe (Ezker Abertzalea), Ainhoa Etxaide (LAB), Ana Belén Juaristi (Confebask) eta Lucilita Bhreatnach, Sandra Donnelly eta Elisabeth Slaatum (nazioarteko adituen aholkulariak).


Duela hiru hilabete abiatutako prozesuaren bigarren fasean sartuko direla zehaztu du Foro Sozialak, Donostian egindako prentsaurrekoan.\nDonostian egindako prentsaurrekoa, urtarrilaren 19koa\n"Uste dugu iritsi dela garaia, behingoz, euskal gizartea osatzen dugun pertsona guztiok dagozkigun eskubideen jabe garela bermatzeko: eskubide zibil, politiko eta sozialak", Foro Sozialeko Mikel Casadok eta Eneko Callek argi utzi dutenez. Atzo, urtarrilaren 19an egin zuten prentsaurrekoa, duela hiru hilabete abiarazitako "Bizikidetza demokratikoa eraikitzeko konpromiso soziala" deitu ekimenaren bigarren fasean sartuko direla plazaratzeko.\n"Modu parte hartzailean eta irekian", Euskal Herria osatzen duten sektore guztien "sentipenak eta pertzepzioak jasotzeko" helburua dute, eta hori, "aurrerantzean bizikidetza demokratikoa nola eraikitzen jarraitu behar dugun hausnartzeko". Bizikidetzaren eraikuntzak planteatzen duen "konplexutasuna" ikusaraztea eta esplizitatzea ere dute xede. Jendarte zibilak bizikidetzaren eraikuntzan inplikatu behar duela uste du Foro Sozialak.\nBai ala bai, askatu beharreko hiru korapilo\n"Askatu beharreko hiru korapilo" ikusten ditu Foro Sozialak: biktima guztiek egia, justizia eta erreparazioa jasotzeko eskubidea dutenez, biktimekiko tratuan oraindik ere dagoen "diskriminazioa" gainditzea; indarrean dagoen salbuespenezko espetxe politika "behin betiko indargabetzea" eta presoei "politika normalizatua" aplikatzea; eta, espazio sozialetatik "memoria kritiko inklusiboaren" eraikuntza bultzatzea, "kontakizun guztiak errespetatuak izateko". "Hiru korapilo horiek askatzeak bizikidetza demokratikoa eraikitzeko oinarriak sendotzea ahalbidetuko du", Casado eta Calleren hizetan.\n"Adostasunen garaia heldu da. Iraganari eta etorkizunari buruz adosteko unea. Adostu egin behar dugula sinetsita gaude, behetik gora, beste behin jendarte zibilaren protagonismoa aldarrikatuaz bake prozesuaren korapiloak askatzeko norantzan". Horretarako konpromiso soziala ezinbestekotzat daukate, "oinarri komun eta partekatuen eraikuntza etorkizunean posible egiteko, eta aurrerantzean gure herriaren izanaren gainean dauden ikuspegi desberdinak bakean eta demokratikoki elkarrekin bizi ahal izan daitezen".\nEkimen berrien bidez aktibatu nahi dute bigarren fase hau. Hala nola, haien webguneko postontzira edonork idatzi dezake, ekarpenen egiteko. Zehaztu dutenez, Aieteko ekitaldian publiko egindako dokumentua izan dezakete oinarri, edo ez: "Ekarpen guztiak izango dira ongi etorriak". Bestalde, martxoko astearteetan lau eztabaidagune ireki ere antolatuko dituzte, Donostian, Gasteizen, Iruñean eta Bilbon.\nProzesu dinamiko honetan zehar jasoko dituzten ekarpen guztiak maiatzaren 16an eginen dituzte publiko, Bizikidetza Baketsuaren Nazioarteko Egunaren testuinguruan.\nDuela hiru hilabete, Aieteko Bake Konferentziaren bederatzigarren urteurrenaren harira, abiatu zuten prozesua.\nKanal hauetan artxibatua: Euskal bake prozesua | Donostia | Foro Soziala


Langile mugimendua eta sozialismoa\nIndustria Iraultzak hainbat aldakuntza eragin zituen bai gizartean, bai ekonomian. Aldakuntza horien ondorioz, gero eta jende gehiagorentzat bizibidea ateratzeko bide bakarra, diru sari baten truke lan egitea zen. Ordu arte, hirian lan egin edo baserrian lan egin, lan harremanen ezaugarri nagusia jaunekiko, ekoizleekiko edo gremioekiko mendekotasuna zen; iraultzaren ondoren, ordea, langileak legez askeak baziren ere, ez zuten gizarte babesa lortzeko ez baliabiderik, ezta mekanismorik ere. Industrializazioaren eta ekonomia liberalaren lehenengo urteetako babesgabetasunak batetik, eta bizitza baldintzen txirotasunak bestetik, biziki kezkatu zituen gutxiengo ilustratua, burgesak edo aristokratak. XIX. mendearen erdialdean –“industralizazioaren sorterrian”, Britainiar Uharteetan alegia, askoz ere lehenago– langileak elkarteetan biltzen hasi ziren.\n1848an, Marx eta Engelsen Manifestu Komunista argitaratu zen urtean hain zuzen, aldi berri bat hasi zen: ordu arte aurrez aurre zeuden klase gizartea batetik, eta bestetik, gizarte burgesa; urte hartatik aurrera, berriz, buruz buru jarri ziren jabeak eta langileak.\nLangile askok ontzat hartu zituzten berdinzaleen proposamenak: Marx eta Engelsen sozialismoarenak, eta Proudhon eta Bakuninen anarkismoarenak. Horien eskakizunek, langile mugimendu antolatuarenak eta adar sozialista desberdinen eskakizunek langileen Internazionalean, Langileen Elkarte Internazionalean, bildu ziren elkarrengana.\nInternazionala 1876an desegin bazen ere, elkarte hura izan zen sindikatuen edo alderdi sozialisten bidez langile mugimenduaren oinarria XIX. mendearen azken laurdenean eta XX. mendearen lehen hamarraldietan.\nAskatasuna, Berdintasuna eta Anaikortasuna trilogia izan zen Frantziako Iraultzaren oinarria; baina trilogia hark ondorioz ekarri zuen askatasunak eta berdintasun formalak elkarrengandik urrunarazi zituen herritarrak eta langileak, eta eskubide politikoak eta sozialak.\nFrantziako Iraultzaren bukaeran, “sans culotte” erradikalenek, Babeuf eta beste iraultzaile batzuk gidari zituztela –Berdinen konspirazioa (1796)–, egoera haren kontrako iritzia agertu zuten. Haien ondoren, sozialista utopikoek –aristokratak edo burgesak, hala nola Saint Simon, Fourier, Cabet edo Owenek– zenbait proposamen egin zituzten ekonomia liberalak eta kapitalismoak sortutako desberdintasunak gainditzeko.\nKooperatiben, komunen eta falansterioen bidez, hainbat gizarte egitura diseinatu zituzten elkar ondo etor zitezen interes pribatua batetik, eta bestetik, taldearena.\nSozialista utopikoek ez zuten proposatzen iraultza egitea, negatibotzat hartzen zuten errealitatea gainditzea baizik. Haien igualitarismoa ez zen komunista: ez zuten jabetza desagertzea eskatzen, jabetza hori berdintasunez banatzea baizik. Adierazpen hori sozialismoaren jatorrizko adierazpena zen, eta horren analisiak etorkizuneko sozialismoaren oinarria erakusten zuen: baldintza materialak aldatzea, berdintasunean eta harmonian bizitzeko gai izango zen gizadia sor zedin.\nBaina ideia eta errealitate horiekin batera, ordu arte mendeko artisau zirenek, baina babesa zutelarik, eta ordutik aurrera legearen arabera proletario aske zinerek, baina babesik gabeak, aurre egin behar izan zioten errealitate berri haren alderdi materialari, makinari alegia. XIX. mendearen hasieran –hiru alditan: 1811-1812, 1814 eta 1816–, Ingalaterraren erdialdean eta iparraldean (Midlans, Yorkshire, Cheshire eta Lancashire) makinak deusezteko mugimendua sortu zen: ludismoa. Ingalaterratik barrena beste herrialdeetara zabaldu zen higikunde hura. Makinaren kontrako eraso haren bidez, lan harreman berria salatzen zen, langilea produkzioaren atal soila bihurtzen zuen harremana alegia: harreman berri hark baliogabe uzten zituen langilearen giza baldintza eta lan espezializazioa, gutxitzen zuen lana, eta langabezia sortzen zuen. Bestalde, ordu arteko errealitate egituratua eta organikoa deusezten zuen, eta beste lanbideetako pertsonak, emakumeak eta umeak, elkarren lehian aritzera bultzatzen zituen.\nGreba garaian nagusiari indar egiteko modua ere izan zen ludismoa. Ehundegiak deuseztearen kontra Ingalaterran onartu zenlege baten bidez (1812), zigor gogorrak ezarri zitzaien ludistei; azkenean, milaka soldaduz osatutako gudaroste batek garaitu zituen ludistak.\nLangileen eskubide politikoak eta sozialak betetzeko eskakizunak Britainiar Uharteetan egin ziren lehenik, herrialde hartan baitzegoen industralizazioa aurreratuena, eta hantxe ikusten baitziren garbien gizarte liberalaren kontraesanak.\n1832ko Reform Bill-en ondoren (boto eskubidea eman zien erdi mailako sektoreei), popularrak oraindik ere bazterturik zeuden politikan, eta 1838an, azkenik, Herriaren Gutuna idatzi zuten Londresen. Gutun hartan egiten ziren eskakizunak hauek ziren: batetik, sufragio unibertsala, eta, bestetik, herriak politikan parte hartze handiagoa izatea, hala hobetuko baitziren, haien ustetan, herriaren bizitzeko baldintzak.\nKartistek William Lovett edo Feargus O´Connor buru zituztela, milioika sinadura bildu zituzten (hiru alditan, 1839, 1842 eta 1848an), Parlamentuari beren eskubideak bete zitezen eskatzeko. Sinadura haiek bildu ziren garai berean manifestazio eta greba ugari izan zen. Egoera aldatu ahala, kartismoaren izaera ere aldatu, eta poliki-poliki langile eskakizunen adierazpen soila bihurtu zen. Egile batek esan bezala, “langileen lehenengo alderdia” izan zen. Europako beste herrialdeetan gizartearen erradikalizazioa errepublikazaleengan nabarmendu zen. Errepublikazaleak ere eskubide politikoen aldekoak ziren; eta haien ustez, eskubide haiek betetzen zirenean sortuko zen langileak babesean edukiko zituen gizarte eta ekonomia egoera berria.\nMarxistak eta anarkistak\nSozialismo modernoaren “aita fundatzaileak” Karl Marx eta Mikhail Bakunin izan ziren, eta horiek dira, hain zuzen, sozialismoan hasiera-hasieratik bereizi ziren bi familia handien ordezkariak, alegia, sozialismo marxistaren eta sozialismo libertarioaren edo anarkismoaren ordezkariak, hurrenez hurren.\nHauek dira sozialismoaren bi adar horien arteko desberdintasun nagusiak: antolamendu eredua, politikaren ideia eta Estatuaren zeregina. Sozialista marxisten iritziz, langileen antolamenduak zentralizatua izan behar zuen, eta irtenbide eraginkorrak bilatu behar zituen batez ere. Anarkistak, aldiz, egitura federal, malgu eta librearen aldekoak ziren, lekuan lekuko baldintzetara egokitzeko gai izango zen egituraren aldekoak. Batzuen eta besteen diskurtsuak ere elkarren oso desberdinak ziren egituraz: sozialismo marxistak pentsamendu egitura itxia eta oso koherentea osatzeko joera zuen; anarkismoan, berriz, alde handia zegoen egile baten edo beste baten idatzien artean, baina zenbaitetan kontraesanak ere ikus zitekeen arren, kontraesan horiek guztiak ideia nagusi batean elkartzen dira: askatasuna eta esperimentazio librea.\nManifestu Komunista argitaratu zenetik bertatik, bi bide hartu zituzten marxistek politikan: iraultzailea batetik, eta, bestetik, legezkoa. Bigarren bideak erakundeak (alderdi politikoak) osatzera behartu zituen, eta haien bidez parte hartu zuten hauteskundeetan lehenbizi, eta legebiltzarrean ondoren. Anarkistek uste osoa zuten bigarren bide hori ez zela egokia, sozialistek iraultzarako zuten indarra ahituko zuela eta etsaien logika politikoaz kutsatuko zirela.\nEstatuari dagokionez, bai marxistak bai anarkistak estatua deuseztearen aldekoak baziren ere, lehenengoen ustetan iraultza egiteko estatuaren aparatua konkistatu behar zen lehenbizi, eta ondoren, trantsizioko aldian, estatutik bertatik burgesia deuseztu eta oinarrizko egiturak aldatuko zituen boterea ezarri behar zen –proletarioen diktadura–, gizarte sozialista osatu ahal izateko. Anarkistak, aldiz, estatua deuseztearen aldekoak ziren, trantsizioko aldi iraultzailerik eta iraultzaren instrumentalizaziorik izan gabe. Batzuen eta besteen artean bazen beste desberdintasun bat: anarkistek erro-errotik baztertzen zuten aginpidea; marxistentzat, aldiz, baztertze hori gogoetaren ondorioa da, eta azken buruan, garrantzi handiagoko beste zenbait gairen mende jar daiteke (politika, ekonomia…).\nLangileen internazionala. Komuna\nLangileen Elkarte Internazionala 1864an osatu zen Londresko St. Martin´s Hallen.\nElkarte hartan hainbat langile erakunde bildu zen, helburu bakarrarekin; helburu hura esapide honetan laburtzen da: “Langileen askatasuna langileen beren betekizuna da”.\nMarxek idatzi zuen Elkartearen sorrera manifestua.\nSortu zen unetik bertatik Kontseilu Orokor batek koordinatzen zituen herrialde batzuetan eta besteetan egiten ziren jardunak.\nHala ere, Internazionalaren eragina estatuek eta gobernuek uste zutena baino ahulagoa izan zen, haien ustetan hirurogei eta hirurogeita hamar hamarraldietan izan ziren higikunde iraultzaile guztien antolatzaile izan baitzen Internazionala.\nIraultzaren beldurrak Parisko Komunan izan zuen goreneko unea (1871). Frantziak Prusiaren kontra galdu ondoren, Parisko langileak eta popularrak matxinatu eta mendean hartu zuten hiria. Thiersen osteak, Bismarcken baimenarekin, odolez ito zuen Komuna: 17.000 lagun hil ziren eta 47.000 lagun epaitu zituzten. Une hartatik aurrera zorrotz jokatu zuten gobernuek Internazionalen kontra.\nInternazionalaren barruan, bestalde, nabarmen gelditu ziren Marxen eta Bakuninen arteko desberdintasunak. Internazionalak lehenengoaren estrategia onartu zuen: alderdi politikoak sortzea, bai legearen eremuan eta baita iraultzaren eremuan ere aritu ahal izateko. 1872an, Hagako Kongresuan, bitan banatu zen Internazionala. Banaketa horrek lehenbizi, eta gobernuen erasoek ondoren, Internazionala desegitea ekarri zuten ondorioz (1876). Une hartatik aurrera, marxistak eta anarkistak zein bere bidetik ibili ziren eta bi familia sozialista handitan banatuta gelditu zen langile mugimendua.\nSindikalismoa eta langile alderdiak\nLangile mugimenduaren lehenengo agerraldiek mutualismoarekin eta sorospen elkarteekin izan zuten lotura. Elkarte haiek babesa ematen zieten langileei gaixotzen zirenean, lana derrigorrez utzi behar zutenean edo greba zenean. Horrez gainera, langile batek istripu bat izaten zuenean edo hiltzen zenean babesa ematen zitzaien haren senideei.\nOndoren lanbide elkarteak sortu ziren, antzinako gremioen egituran oinarrituta hasieran.\nLanbide elkarteen helburua, batetik, lanaren prezioa eta baldintzak kontrolatzea zen, eta, bestetik, baldintza haiek zehaztea.\nLehenengo elkarteak Ingalaterran sortu ziren, Trade Unions izenarekin, eta herrialde horretan ezarri zituzten hain zuzen elkarte horien kontrako lehenengo legeak. Lege haiek Cominations Acts izeneko legea ekarri zuten ondorioz (1800): langile elkarte guztiak legez kanpokoak ziren. Hori bera gertatu zen Frantzian Le Chapelier legearekin (1791), eta baita beste hainbat herrialdetan ere.\nDena dela, hasierako sindikalismo hura ekintza askatasunaren eta klandestinitatearen artean aritu zen. XIX. mendearen erdialdean, langile elkarte nazionalak sortu ziren hainbat herrialdetan, esate baterako Alemanian edo, aurretik baina jarraipenik gabe, Britainia Handian. Langile alderdiak XIX. mendeko hirurogeigarren hamarralditik aurrera sortu ziren. 1863an Lasallek Alemaniako Langileen Elkarte Orokorra sortu zuen. 1875ean Alemaniako Alderdi Sozialdemokrata eratu zen; 1880an sortu zen Frantzian eta Danimarkan; 1884an Holandan, eta handik urtebetera Belgikan. Espainian, 1879an Pablo Iglesiasek sortu zuen alderdi sozialista (PSOE).


MUren ikasturte hasiera: ikerkuntzaren eta transferentziaren aldeko apustua egin dute - Debagoiena - Goiena.eus\nMUren ikasturte hasiera: ikerkuntzaren eta transferentziaren aldeko apustua egin dute\nUsoa Agirre 2010-09-06 15:03\nPatxi Lopez lehendakariak inauguratu du ofizialki Mondragon Unibertsitatearen ikasturte berria. Hitzaldian azpimarratu du hezkuntzak euskal gizartearendako duen garrantzia. ETAren oharraren gaineko balorazioa ere egin du. Esan du ez dela "albiste txarra", baina ez dela "espero genuen albistea".\nPatxi Lopez lehendakariak esandakoak ETAren adierazpenaz\nEsan du ez dela albiste txarra ETAren adierazpena: "beti da albiste ona atentaturik gabeko egunak pasatzea, baina ez da espero genuen albistea, ETAren amaiera".\nETAren adierazpenaz balorazio gehiago.\nMondragon Unibertsitateko errektoreak enpresekin elkarlanean egindako ikerkuntzaren eta transferentziaren (I+T) aldeko apustu irmoa azpimarratu du hasiera ekitaldian.\nEusko Jaurlaritzako Hezkuntza, Unibertsitate eta Ikerkuntza sailburu Isabel Celaák, Mondragon Unibertsitateko presidente Javier Sotilek eta Mondragon Unibertsitateko idazkari nagusi Idoia Peñacobak ere parte hartu dute ikasturtea irekitzeko ekitaldian.\nHoriez gain, UPV-EHUko errektore Iñaki Goirizelaia eta Deustuko Unibertsitateko errektore Jaime Oraá ere izan dira irekitze-ekitaldian. Baita Markel Olano Gipuzkoako ahaldun nagusia eta Ino Galparsoro Arrasateko alkatea ere.\nHasiera ekitaldiaren aurretik, energiarako eta garraiorako sistema adimendunetan punta-puntako zentroa inauguratu dute Arrasateko Campusean: Elektronika eta Sistema Txertatuen Ikerkuntza eta Berrikuntza Zentroa. Zentro hori sistema txertatu edo adimendunen diseinuan eta garapenean Estatu mailako erreferentzia izatea espero du Unibertsitateak.


UdalBerrik salatu du EAJ-PSE gobernuak agintekeriaz jokatu duela lau urte hauetan | Udalberri\n163 proposamen aurkeztu ditu koalizioak guztira, eta horietatik 49 aurrera atera dira\nEAJ eta PSE hiri-eredu jakin bat saldu nahian dabiltza kosta ahala kosta, eta agintaldiari buruzko balantzea egitean UdalBerrik hori kritikatu du. “Hiri-eredu hori defendatzen dutenen kezka nagusia beste toki batzuetako jendea erakartzea da, hemengo jendeaz pentsatu beharrean. Betidanik esan dugu gobernu honek kanpora begiratzen duela barrura baino gehiago. Oinarrizko zerbitzuak falta dira auzoetan, hirigintza ez da, inondik inora, kohesio sozialaren mesedetan erabiltzen, eta, labur esateko, desparekotasuna nabaria da, zentzu guztietan, erdialdeko auzoekin konparatuta”.\nEzkerreko koalizioaren esanetan EAJren eta PSEren gobernuak agintaldi hau baliatu du bere proiektu handinahi guztiak aurrera ateratzeko, hala nola Zorrotzaurre eta Abando, bilbotarren bizi-kalitatearen predatzaile handi bihur daitezkeenak. “Gure ustez, erdigunean bere jendea jartzen ez duen hiri bat ez da hiri kohesionatu bat, eta horregatik uste dugu Aburto taldeak ez duela irakasgai hori gainditu. Eta bada garaia irakasgai hori gaindi dezagun!”\nUdal-gobernua fiskalizatu du UdalBerrik 200 galderatik gora eginez eta ia berrogeita hamar agerraldi eskatuz askotariko gaiei heltzeko. Bi zinegotzi bakarrik eduki arren, 163 proposamen aurkeztu ditu koalizioak guztira, eta horietatik 49 aurrera atera dira.\nEzbairik gabe, Udalaren politiketan feminismoa transbertsalizatzea eta Bilboko emakumeen bizitza hobetzea izan da bere erronka nagusietako bat. Ildo horretan, eraso matxisten aurkako Prebentzio eta Jardun Protokolo bat martxan jartzea lortu du eta berdintasun-politika aktibo, integral eta partizipatiboak garatzeko giza baliabide eta baliabide ekonomikoak indartu ditu, Emakumeen aurkako Indarkeriarik gabeko Gizarte bat lortzeko. Ildo horretan, eraso matxisten aurkako aplikazio mugikor bat martxan jartzea ere lortu du, baita indarkeria matxistaren aurkako plan espezifikoak abian jartzea ere, adineko emakumeentzat eta dibertsitate funtzionala dutenentzat.\nHirigintza-mailan, “beldurgune” edo puntu beltzen Mapa eguneratzea lortu dute, baita genero-ikuspegia txertatzea ere, Hirigintza Antolamenduko Plan Orokor berriaren elaborazioan zein udal-aurrekontuetan.\nUdalak emakumeen laneratzeko problematika espezifikoei erantzuteko enplegu-planak egitea ere lortu du, baita Enplegu Planetan % 50 emakumeentzat izan dadila bermatzea ere. Horrez gain, kirol-ekitaldietan azafataren figura ezabatzea edota gobernuaren aldetik konpromisoa Aste Nagusiko edo BBK Liveko eszenatokietara igotzen diren emakumeen kopurua igotzeko.\nAgintaldi honetan lortu du koalizioak, halaber, LGTBIQ+ kolektiboarekin lotutako proposamen batzuk aurrera ateratzea. Besteak beste, udal-politika integral eta koherente bat diseinatzea berdintasun eta askatasun sexual eta afektiboaren alorrean eta transexual eta transgeneroek Bilbao Kirolak-eko, Azkuna Zentroko eta barrutiko udal-zentroetako kirol-instalazioetan komunak eta aldagelak hautatzeko aukera izan dezaten.\nBilbo hiri jasangarriago bat bihurtzea izan da UdalBerriren beste helburu nagusietako bat . besteak beste onartu zen zerbitzuak erosi eta kontratatzean eta kontratazio-pleguetan ingurumen-irizpideak pixkana-pixkana txertatzea, hiriko eta hiri-inguruetako hegaztiak berreskuratzeko Plan Integral bat martxan jartzea, hiri-baratzeak ikuspegi ekologista eta komunitario batetik arautzea, Bilbo Euronet 50/50 proiektura biltzea eta autokontsumo elektrikoko sistemen instalazioa sustatzea.\nGure hiriaren mugikortasuna hobetzea ezinbestekoa da Bilbo hiri bizigarriago bat bihurtzeko, kutsadura murrizteko eta klima-aldaketaren erantzule diren erregai fosilen mende ez egoteko. UdalBerriren proposamenetako asko Hiri Mugikortasun Jasangarriaren Planean bildu ziren, eta oinezkoen eta bizikleten mugikortasunaren aldeko proposamenak ere defendatu ditu osoko bilkuran. Hauen artean esaterako, Autonomia kalearen peatonalizazio edo erdi-peatonalizaziorako azterlanak egitearena, edo Bilbon Bizi bizikleta-maileguko zerbitzuaren ordutegia aldatzekoarena, Metro Bilbaoren ordutegira moldatzeko.\nLegealdian zehar ahotsik ez duten horiek ere gogoan izan ditu udal taldeak: animaliak. Hala, oraindik lortu ez badu ere Bilbon zezenketa gehiagorik ez egitea, azkenean lortu du, bi aldiz ahalegindu ondoren, Bilbok ateak ixtea ikuskizunetarako animaliak esplotatzen dituzten zirkuei. Bestalde, animalismoaren alorrean ere, abandonuaren aurkako eta adopzioa sustatzeko sentsibilizazio-kanpainak sustatzea ere lortu du.\nMemoria historikoaren alorrean bere proposamenetako batzuk onartu dira, esate baterako, Facundo Perezagua politikari eta sindikalista eta Emakume Antifaxisten Elkarteko Euskal Batzordea omentzeko proposamena, baita Abril Mendiko hilobietan esku hartzekoa ere.\nIndustria-ondareari dagokionez, aurrera atera ditu Abandoko Geltokiko elementuak eta Errekalde-Amezola-Irala eremuko eraikin industrialak babesteko proposamenak, eta itsasadarraren ertzetako elementuen inbentarioa egingo da, ondoren kontserbatu ahal izateko.\nUdalBerriren jarrera itunen aurrean\nAgintaldi honetan hainbat itun sinatu dira, eta Udal Gobernuak lorpen handi gisa saldu ditu itun horietako batzuk.\nGuztietan mediatikoena Segurtasuneko Ituna izan da agian, eta azkenean harekin bat egin zuen koalizioak erantzukizun politikoarekin zerikusia duten arrazoiengatik. “Orain ere uste dugu sakoneko diagnostiko bat edo segurtasuneko auditoria bat egitea falta dela, horrelako metodo analitiko batek aukera emango lukeelako poliziaren benetako egoera ebaluatzeko, eta, batez ere, Bilboko segurtasun-arazoen benetako arrazoiak zein diren zehazteko, auzoen arteko desparekotasunak eta kohesio sozialik eza, besteak beste”.\nHiri Mugikortasun Jasangarriaren aldeko Ituna ere babestu zuen UdalBerrik, parte-hartzean oinarritutako lan zabal baten emaitza izan zelako eta planaren helburuarekin bat datozelako. “Hala eta guztiz ere, 2030erako horizontea luzeegia iruditzen zaigu, eta ez zaigu ongi iruditzen Hirigintza Antolamenduko Plan Orokorrarekin lotu ez izana. Gainera, funtsezko gai batzuetan motz geratzen da gure ustetan, hirian ibilgailu pribatua erabiltzearen alorrean adibidez, eta bide batez esango dugu gai horretan garrantzi handiko erabaki ausartak hartu beharko direla hurrengo urteetan”.\nItun Soziala ez zuen sinatu, ordea. “Izan ere, egin genituen 40 ekarpenetatik 30 onartu ziren arren, aurrekontu-konpromisorik ezak ez zigun baiezkoa emateko aukerarik eman. Inolako edukirik gabeko dokumentua da, aurrera eraman beharreko neurri zehatzei dagokienez. Asmo-adierazpen soila zen azken batean, planteatutako neurrien garapenerako baliabide ekonomiko eta epeak zehaztu gabe uzten zituelako”.\nAuzoen aldeko Ituna ere ez zuen sinatu UdalBerrik, bere ustez itun alderdikoi bat aurkeztu zelako, Bilboko herritarrak kontuan hartu gabe. “Minimoen testu bat proposatu ziguten, herritarrei bizkarra emanez idatzitako testu bat, ekintza batzuk zehaztu egiten zituena baina aurrekontu-partidarik konprometitu gabe azken batean.Hain zuzen ere, horixe izan da EAJ-PSE Gobernuarekin izan dugun beste desadostasun nagusietako bat, auzoen alde egin duten apustu eskasa”.\nBilbotarren kezka nagusietako bat langabezia da. Gai kritikoenetako bat da zalantzarik gabe, ia 24.000 pertsona lanik gabe daudelako une honetan, horietatik 13.000 emakumeak. Hortaz, 2.236 emakume langabe gehiago daude gizonak baino. 2015ean 967 gehiago ziren. Eta denbora honetan ez da UdalBerriren ustez joera hori geldiarazteko ekintza bat ere ikusi. Egia da Udala ez dela eskumen guztien jabe, baina eskumenekoa denean ere ez zaio inolako kezkarik ikusi egoera lazgarri hori konponbidean jartzeko. Eta ez dezagun ahaztu, halaber, 45 urtetik gorako 4.000 pertsona daudela langabezian. Zer egiten du gobernuak egoera hori hobetzeko? Ezer ere ez, eta gainera, ez dugu ezer espero.


Urrea lortzeko formularen atzetik - GARA\nUrrea lortzeko formularen atzetik\nRita ezaguna da euskal irakurlearentzat. Mikel Valverdek sorturiko neskato bizi eta geldikorraren bederatzigarren liburua dugu hau, eta, aurrekoetan bezala, Rita abentura batean murgildurik ageri zaigu. Izenburuak berak markatzen du liburuaren nondik norakoa, alkimistaren ametsa urrea sortzeko formula izan da eta azaleko irudian ageri den Europa Erdialdeko hirian kokatzen da abentura.\n«Egia al da kondaira guztiek Pragari buruz esaten dutena?» galderarekin hasten da Valverderen liburua, eta, horrela, ekintzen bidezko edo elkarrizketen bidezko kontakizunaren bidez jakingo dugu Rita Pragara joan dela oporrak osaba Danielekin igarotzera. Osaba, Daniel Bengoa irakaslea, ikerketa proiektu bat dela eta dago Pragan, gazteluan aspaldi bizi zen alkimista baten formula bilatzen ari dira, urrea lortzeko formula hain zuzen: «oso dokumentu arriskutsua (...) berealdiko boterea emango liokeelako jabeari. Inork inoiz amestu duen botererik handiena».\nRita zaleek suposa edo espero dezaketen bezala neskatoa ez da geldi egongo Pragan, osaba eta ikerlariak hiritik kanpo badaude ere, Rita osabaren lagun baten familiarrekin (aiton bat eta bi haur biki -gehi liburuan zehar garrantzi berezia hartzen duen Maria Elena karpa-) abenturen zurrunbilo eroan sartuko da, sartuko du irakurlea.\nFilmetako eszena ezagunak eta abentura liburuetakoak gogora ekartzen dizkigun hainbat pasarte ditu obrak, arkeologiarekin zerikusia duten abenturak baina baita misterio eta beldurrezkoak. Valverdek istorio bizi-bizia eskaintzen digu, arin eta gustura irakurtzen dena, irakurlea harrapatzen duena eta protagonistekin batera gozatu, une larriak igaro eta hauen ateraldien konplize izatera eramaten gaituena; eta horretan itzultzailearen lana ere aipatzekoa da, ederki asmatu baitu disfruta dezagun abenturen gurpil horretan.


About: dbpedia-eu:Gernika_(1937ko_filma) Goto Sponge NotDistinct Permalink\nArtikulu hau 1937ko fimari buruzkoa da; beste esanahietarako, ikus «Gernika (2016ko filma)». Gernika 1937 urtean eginiko euskal filma zen. Nemesio Manuel Sobrevillak egin zuen. Eusko Jaurlaritzaren laguntzari esker, gudari buruzko irudirik latzenetariko batzuk grabatu zituen Gernikako bonbardaketa eta geroko irudiak eta Bizkaitik ihes egitera behartutako umeak grabatu zituen.


Mindfulnesserako hastapena II. tailerra - Arreta Psikologikorako Zerbitzua (SAP/APZ) - UPV/EHU\nMindfulnesserako hastapena II. tailerra\nIzena ematea: Mindfulnesserako hastapena II. tailerra\nMindfulness edo arreta osoa esaten diogu gure eguneroko bizitzaren kontzientzia erabatekoa izateari, baieztatu delarik kontzientzia oso honek estresa nabarmen murrizten duela eta norberaren lasaitzeko eta gure eguneroko bizitzaren ongizatearen iturria dela.\nArreta hau garatzen duten ariketa soilak ikasi eta praktikan jartzeak bidea ematen du estresak sortutako automatismoak desaktibatzeko eta norberaren lasaitzea modu espontaneo eta jasangarri batez garatzen du.\nPraktika hauek kultur tradizio ezberdinetan 3.000 urtetatik hona egin eta garatu direlarik, gaur egun diziplina zientifiko ezberdinak ari dira beroriek indartzen osasun osoaren iturri direlakoan.\nMindfulnessen filosofia eta edukiak soil eta errazak dira ulertzen, bibliografia oso da ugaria; interneten ez da zaila bideo zein testuak aurkitzea edozeinen interesa pizteko modukoak, bereziki garaiotan, estresa denean larritasun handi eta txikiagoko eritasunen zio nagusi. Helburua da orainaren unean erabat kontziente izatea, ekidinez iraganeko gertakariek zein geroko kezkek ezegonkor gaitzaten.\nGipuzkoako Campusa: maiatzaren 20a (astelehena). Dinamikak Gela. (HEFA, 3 solairua)\nBizkaiko Campusa: maiatzaren 21a (asteartea). Gela 7 Master eta Doktoregoko Eskola. Biblioteka eraikina. Leioa\nArabako Campusa: maiatzaren 22a (asteazkena). Batzar Aretoa, 2 solairua, Las Nieves\nLeku mugatuak. Izen-ematea posta elektronikoaren bidez baieztatuko dugu.\nOHARRA: Pertsona bakoitzak bere koltxoneta, pashmina edo manta argia eta galtzerdiak eraman behar ditu.


Super Bowl XLVII - Wikipedia, entziklopedia askea.\nSuper Bowl XLVII futbol amerikarreko Super Bowlaren 47. edizioa eta National Football Leagueko aro modernoko urteroko txapelketaren 43. partida. NFLko 2012ko denboraldiko azken partida izan zen.\nEdizio honetan lehen aldiz bi entrenatzaile, Harbaugh anaiak, aritu ziren elkarren aurka Super Igande baten, John, Ravens taldekoa eta Jim, 49ers taldekoa. Prentsak Harbaugh Bowl deitu zuen. Harbaugh anaiak jada, aurretik, jokoan, 2011ko Esker emate egunean elkarren aurka aritu ziren arren, Baltimore Ravensek 16-6 irabaziz San Francisco 49ersi.\nSekula galdu ez zuten bi talderen arteko lehen Super Bowla izan zen, Ravensak 1-0 eta 49ersak 5-0\n2013ko otsailak 3an ospatu zen New Orleanseko Mercedes-Benz Superdome estadioan. Baltimore Ravensek 34-31 irabazi zion San Francisco 49ersi.\nRavens taldeko quarterbacka zen Joe Flacco izan zen Super Bowl honetako jokalaririk baliotsuena (MVP) bezala izendatua, 33 pasetatik 22 pase on emanez 287 iarda eta hiru touchdownekin.\nSuper Bowl XLVIIa gutxi gora-behera 108,69 milioi teleikuslek ikusi zuten AEBetan Nielsen Companyren arabera, 164,1era igoz jokoko azken sei minutuetan.\nPartida honen egoitza izateko hautagaitzak honakoak izan ziren:\nMercedes-Benz Superdome, New Orleansen, Luisiana\nPhoenixeko Unibertsitateko Estadioa, Glendalen, Arizona\nSun Life Stadium, Miamin, Florida.\nHiru hauetatik, New Orleans izan zen aukeratua 2009ko maiatzak 19an Floridako Fort Lauderdalen egin zen batzar batean.\nSuper Bowla New Orleansen ospatu zen hamargarren aldia izan zen, edizio gehien hartu dituena izan delarik. Katrina hurakanak eragindako hondamendiaren ondoren New Orleansen ospatu zen lehen aldia izan zen. Super Bowla Superdomean ospatu zen lehen aldia ere izan zen estadioaren izenaren eskubideak Mercedes-Benz auto konpainiari saldu ondoren.\nPartidaren hirugarren laurdenean erreflektoreen eta pantailen argiak itzali ziren elektrizitate sistemak izandako arazo bategatik, partida 34 minutuz bertan behera geratuz. Edizio hau Itzalaldi Bowla bezala ere ezagutu zen.\nSuper Bowl XLVI Super Bowlaren edizioak\n2013ko otsailak 3 Ondorengoa


Langabeziaren beheranzko joera mantendu da Maiatzean - Debagoiena - Goiena.eus\nLangabeziaren beheranzko joera mantendu da Maiatzean\nJokin Guridi 2017-06-02 11:32\nUrtea hasi zenetik beherantz egiten ari da langabezia tasa Debagoienean, urtarriletik ia puntu oso bat jaitsi da %8,71n kokatu arte. Aramaiok jarraitzen du tasa txikiena izaten eta Arrasatek berriz, handiena. Urte hasieratik jaitsiera handiena Elgetak izan du.\nSEPEren hileroko datuen arabera, langabezia Debagoienean izaten ari den beheranzko joera berretsi da Maiatzean ere. Urtarrilean tasa orokorra %9,64an kokatu zen eta maiatzean berriz %8,71ra jaitsi da. Honek %0,93an jaitsi dela langabezia urte hasieratik esan nahi du, ia puntu oso bat Debagoienean. Hilabetetan zehar beheranzko joera apala izaten ari da, izan ere, ekonomiaren suspertze geldoaren adierazgarri bezala hartu daiteke datua. Hala ere, urte hasieratik izandako bilakaera positiboa da eta joera mantenduz gero krisiaren mamuak uxatzen lagun dezake.\nHerriak banaka aztertuz gero, Leintz-Gatzaga ezik beste guztiek azken hilabetean behera egin dutela ikus daiteke, eta berdina gertatzen da urte hasierako datuekin alderatzen bada maiatzeko datua. Arrasatek jarraitzen du langabezia tasa altuena pairatzen, %12,18koa, eta %10etik gorako langabezia tasa duen herri bakarra da Debagoienean. Aramaiok berriz baxuena du %2,51rekin. Urte hasierako datuekin alderatuz gero Elgeta izan da jaitsiera handiena izan duena, ia bi puntuko jaitsiera jasan baitu.


Urruneko sarbide ez baimendua HPE NFVDn | BCSC - Zibersegurtasun Euskal Zentroa\nUrruneko sarbide ez baimendua HPE NFVDn\nHPE Network Function Virtualization Director (NFVD), 4.2.1 bertsioa, 3 gui partxea baino lehenagokoak.\nHPEk ahultasun bat identifikatu du HPE Network Function Virtualization Director (NFVD) produktuan. Horren bitartez lor liteke urruneko sarbidea eta baimenik gabeko irismena informazio sentikorrera.\nNFVD 4.2.1-en gui 3 partxea aplikatzea.\nUrruneko sarbide ez baimenduen erako ahultasun bat identifikatu da, eta hori baliatuz urrunetik informazio sentikorrera sartzea lor liteke. Ahultasun horretarako CVE-2018-7071 identifikatzailea erreserbatu da.\nEtiketak: Eguneraketa, HP


Igandea, 2015-09-06 | Martin Bidaur\nIdazleak idatzitakoa jendarteratzeko duen modurik eraginkorrena da argitaratzea. Ebidentea da gaur egun orain dela hogeita hamar urte baino liburu gehiago argitaratzen dela, askoz gehiago. Paradoxikoki, laurogeigarren hamarkadan ezarrita zegoen literatur sistemaren aurka sortu ziren aldizkari eta argitaletxeak dira gaur egungo literatur sisteman hegemoniko.\nGaur egun – segur aski – laurogeigarren hamarkadan baino gehiago idazten da euskaraz. Gehiago argitaratzen dela ere aipatu [...] Gehiago irakurri


Herri Urrats-ik ez da egingo maiatzaren 10ean - bizkaie.biz\nBizkaie! 2020-04-03 12:14 Euskerea berbagai\nIbilaldia eta Araba Euskaraz be ez dira ohiko sasoietan egingo.\nHerri Urrats eta udabarriko jaiak ardatz hartuta, Ikastolen Alkarteak, Seaskak eta Herri Urratsek gaur egindako hitzorduan adierazo dabe aurten Herri Urratsik ez dala egingo maiatzaren 10ean. Koldo Tellitu (EHI), Peio Jorajuria (Seaska) eta Beñat Bidegain (Herri Urrats) izan dira saio telematikoan.\nKoldo Tellitu Ikastolen alkarteko buruak ondokoa esan dau: saminez hartu behar izan dogu erabagia. Gaurko deialdia berezia da. Ikastolen Alkartetik dei egin deutsuegu, ikastolen jai guztien izenean eta Seaskako eta Herri Urratseko arduradunak be hemen dagoz, eurek antolatzen dabelako egutegian agiri dan ikastolen lehenengo jaia. Pentsatuko zenduen moduan, ez gatoz ikastolen udabarriko jaiak aurkeztera. Kilometroen eredu barriari jarraituz aste honeetarako antolatuta genduzan Milimetroak jaiak bertan behera itxi behar izan genduzan. Modu berean, ezin izango ditugu udabarriko jaiak be egin iragarritako hitzorduetan.\nHerri Urrats, Ibilaldia eta Araba Euskaraz ez dira udabarrian ospatuko. Saminez hartu behar izan dogu erabagi hau, ez egoan beste urtenbiderik. Euskal Herrian eta munduan maiatzerako eta bagilerako antolatutako ekitaldi guztiak bertan behera geratu edo atzeratu egin badira, ezinezkoa zan gu salbuespena izatea. Egun beste lehentasun handi batzuk ditugu, gizateria eta gizarte mailakoak, eta larrialdi egoera global hau amaitu bitartean, ezingo dogu ospakizunik egin, are gitxiago ikastolen jaien tamainakorik.\nUdabarrian, beraz, ez ditugu gure jaiak ospatuko. Baina ez dira bertan behera geratuko. Guretzako jaiok oso garrantzitsuak dira. Auzolanaren bitartez ikastolakideon artean hartu-emonak estutzeko erabilten ditugu, euskal kultureari bost plaza handi eskaintzen deutsaguz, euskereari bozgorailu handi bat jarten deutsagu, eta, era berean, hainbat proiektu aurrera eroateko dirua lortzen dogu. Ikastolen Alkartearen barruan, beraz, bost jaietako arduradun eta ikastola antolatzaileakaz batera, aztertzen gabiz Herri Urrats, Ibilaldia eta Araba Euskaraz jaiak beste egun batzuetara eroatea. Gatxa da, udagoiena bitartean, orduan be beste jai bi baitaukaguz ikastolok. Egun edo aste batzuk hartuko ditugu hau dena taldean aztertu eta erabagiak hartzeko. Talde mailan hartuko ditugu erabagiak eta jakinarazoko deutsueguz. Uneotan, lehen esan bezela, beste lehentasun handi batzuk ditugu. Baina, era berean, ezin ditugu ahaztu, hiru jaiok udabarrian ospatu eitezan lanean buru belarri ibilitako boluntario andana, gure jaietan parte hartzeko konpromisoa hartu eben kantari, musikari, jantzari, pailazo eta artista guztiak, azpiegituraz arduratzen diran guztiak, gure babesleak. Guztiei eskerrak emon nahi deutseguz eta guztiak aintzat hartuko ditugu udabarriko jaiok beste data batzuetara eta, akaso, beste formatu batzuetara eroaten ditugunean. Konfinamendua amaitzen danean, pixkanaka normaltasunera bidean jarten garenean, urratsez urrats hartuko dira neurriak eta esperantzea dugu gozetarik izango ez dogun udabarri honen amaieran arnasa hartu eta barriro be kale, plaza, mendi, baso, hondartza zein itsasoaz gozetako aukerea izango dogula. Gure kasuan, desietan gagoz, askatasun barri horretan gure poza zuokaz konpartiduteko, gure jaiak zuei eskaintzeko, alkar ikusi eta besarkatzeko. Eskerrik asko.\nBeñat Bidegain, Herri Urratseko buruak be pena adierazo dau: COVID-19 krisia garaian gira eta pena handiarekin, Herri Urrats alkarteak jakinarazo nahi dau aurten ikastolen jairik ez dogula maiatzaren 10ean egingo. 1984tik urtero maiatzan ospatu izan da Herri Urrats eta lehen aldia da ezeztatzea behartuak garela.\nKonzientzia osoz hartutako erabagia da. Iparraldeko hitzordu nagusienetakoa da, milaka lagun batzen dira urtero laku inguruan eta jetdearen osogarriaren onerako, bertan behera ixtea erabagi dogu. Antolatzaile, artista, hornitzaile, laguntzaileeta parte-hartzaile guzien ondo izatean pentsaurik.\nAkaso, maiatzaren hasieran, konfinamendu garaia amaituta egongo da, baina halan balitx be, argi dago maiatzaren 10a goizegi dala bapatean milaka eta milaka pertsona alkartzeko Senpereko laku inguruan. Gaur egun, debeku edo abisurik ez dogu jaso, ez osasun zerbitzutarik, ezta Estaduko ordezkaritzatik. Erabagi hau Herri Urrats alkarteak berak hartutakoa da, Seaska, eta Euskal Herriko Ikastolen erabagiz.\nBaina Herri Urrats ezinbestekoa danez, Herri Urrats egingo da. Alkarteak pentstu dau ekitaldia udagoienaren hasieran edo egin daitekeela baina momentuko datarik ez dogu.\nNagore Fernandez, Herri Urratseko talde antolatzaileko kidea: Animazino egitarau osoa eta eskuorria prest, kantu eta bideoklipa prest, hornitzaileen eskaerak aurreikusiak, lan taldeak martxan, hainbat enpresen partaidetzak lortuak... Dana prest geunkan maiatzaren 10eko, baita gastu batzuk aurreratuta be.\nHainbat gastu, hainbat bilkura ordu, hainbat guraso itzaleko lanetan eta orain dana zintzilik. Herri Urratsen izenean eskertu nahi ditugu lan eta ibilitako gurasoak eta laguntzaileak.\nIkastolek Herri Urratsen beharra dabe, segidu daigun lanean!\nHorixe da aurten, maiatzaren 10ean egitekoa zan jaiaren goiburua (bagoaz Senpere inguruko euskalkian). Goiburu horregaz, herritarrei mobiduteko eskaria egin gura eutsen antolatzaileek. Gaki ge Herri Urratserat ikastolek eta euskereak Ipar Euskal Herrian behar daben babesa eskaintzeko, Gaki ge geure geroa euskeraz eregiteko. Gaki ge Brebeta eta Baxoa euskeraz izan daitezan. Gaki ge euskerearen ofizialtasuna lortzeko.\nGAKI GE lemeak soinu orientala dauen bgez, logoak be grafismo orientala dakarsku gogora: Batzuek jantzari bi ikusten ditue irudian. Lauburu bat eta ikurrina bat be atzemon daitekez. Irudimena bururaino eroanez, ordenagailu mobikor bat be ikus daiteke, euskerea, bizitako arlo guztietara, eremu erreal eta birtualera be zabaltzerat gaki ge!


Milaka trajedia txiki eta trajedia handi bat - Baga, biga, bloga!\nMaiatz-ekain busti hauetan milaka gazte ari dira unibertsitatean gogoa jarrita: hautaprobak, sarrera probak, matrikulak... Askok ezin izango dute aukeratu zutena ikasi; sartzeko nota gero eta altuagoa da, ikasketa batzuetan estratosferikoa bihurtu arte. Milaka gazte bigarren edo hirugarren aukera lez markatu zuena ikasteari ekingo dio. Gaitzerdi. Eta pentsatuko du, agian, zorteduna dela ikasi behintzat ikasiko duelako. Zeren beste askok ezin izango baitute ikasi, ez dutelako diru nahikoa izango ordaintzeko: matrikulak igo dira, garraioa igo da... Unibertsitate publikoak pribatua dirudi, kostatzen denari erreparatuta behintzat, eta unibertsitate pribatua gutxi batzuentzat -gero eta gutxiagorentzat- da eskuragarri.\nBaina aurreko trajedia pertsonal guztiek, bere bakoitzean erraldoiak izanik ere, beste handiago bat osatzen dute: herri batentzat trajedia estrategiko deitu dezakeguna: unibertsitate murriztu honek Herriaren etorkizuna baldintzatzen du. Orain ez badago medikuntza ikaslerik, gero ez da egongo medikurik. Hain sinple.\nNire neurriko mozolo batek ere egin lezakeen arrazoinamendua ez dute egin hemen izan diren gobernuek: zenbat biztanle gara orain? n; zenbat izango gara hemendik 10, 15, 20, 25... urtera? n+x. Kopuru horri zerbitzu duina emateko beharko ditugu honenbeste mediku, horrenbeste erizain, hainbeste maisu-maistra. Beraz, halako ikasle kopuruak ikas dezan honelako eta honelako unibertsitatea behar dugu.\nEz dute kalkulu hori egin. Edo egin egin dute eta pentsatu dute ezetz, hobe dela dirua, esaterako, Abiadura Handiko Tren bat egiten xahutu edo inork erabiltzen/erabiliko ez duen Super Autopista baten.\nHorren ardura eta errua dute eta Historiak epaituko ditu. Berandu, zoritxarrez.\naht etorkizuna herria unibertsitatea


English kostaldea - Wikipedia, entziklopedia askea.\nEnglish kostaldearen kokapena.\nEnglish kostaldea (ingelesez English Coast) penintsula antartikoaren mendebaldeko kostalde zati bat da (Palmer Lurraldearen hegomendebaldeko muturra), Buttress nunatakak, Rymill kostaldearekin muga egiten duena eta Rydberg penintsularen artean, azken hau penintsula antartikoaren hegomendebaldeko muturra, 2009an Antartikan Ikertzeko Batzorde Zientifikoak definitu zuena eta Ellsworth Lurraldeko Bryan kostaldeagandik banatzen duena.\nAntartandeek English kostaldea penintsula antartikoaren ekialdeko ertzean dauden kostaldeak diren Black kostaldea eta Lassiter kostaldeagandik banatzen dute. George VI.a kanalak English kostaldea Alexandro I.a uharteagandik banatzen du. Kanalean Eklund uharteak daude. Ronne badian, Bellingshausen itsasoan English kostaldearen parean Spaatz uhartea, Smyley uhartea, Sims uhartea eta Case uhartea daude.\nEnglish kostaldea airetik aurkitu zuen 1940ko abenduan Finn Ronnek, C. R. Eklundek eta Ameriketako Estatu Batuetako Zerbitzu Antartikoko beste kide batzuek. Bere izena Robert English kapitainaren omenez jaso zuen, Richard Evelyn Byrdek 1933 eta 1935 artean egin zuen espedizioko kide bat zena.\nArgentinak 74º Mendebal longitudetik ekialdera dagoen English kostaldearen zatia Suaren Lurraldea, Antartika eta Hego Atlantikoko Uharteak probintziako Argentinar Antartika departamendu barnean sartzen du, Txilerentzat Magallanes eta Txileko Antartika eskualdeko Txileko Antartikako Probintziako Antartika hiriaren zati da, eta Erresuma Batuarentzat Britainiar Antartikaren zati. Aldarrikapen hauek Itun Antartikoaren baldintzek mugatzen dituzte.\nErresuma Batuak English Coast\nOrriaren azken aldaketa: 4 abendua 2019, 18:48.


De Pilar Etxebarria - abril 22, 2015\nGaur goizean 2015eko Zientzia Azoka -ren aurkezpena egin da beren antolatzaile eta laguntzaileen eskutik, haien artean: Hezkuntza Saila, Bilboko Udala eta Elhuyar. Zientza Azoka ikasturte batean gazteek egindako proiektu zientifikoen helmuga da.\n12 eta 18 urte bitarteko DBH eta Batxilergoko Ikasleek gogor lan egin dute ikasturtean zehar beren proiektu teknologiko edo zientifikoak garatzeko eta Azoka honetan parte hartzeko. Euskal Zientzia eta Teknologia Sareko erakunde esanguratsuenetako ikertzaile profesionalen laguntza izan dute, besteak beste, UPV/EHU, Nafarroako Unibertsitate Publikoa, Deustotech, Mondragon Unibertsitatea, TECNALIA edo BTEK zentroarena.\nBeñat Insunzak, Lauro Ikastolako ikaslea, iazko Zientzia Azokan parte hartu eta gero, pasa den apirilean ospatutako Espainiako estatuko gazteen ikerketa zientifikoaren XVI. Exporecerca Jove azokan hiru sari jaso ditu. Berak eta beren irakasleak Amaia eta Idoia, oso ondo adierazten dizkigute bere emozioa eta ikerketan hartutako hainbat trebeziak:\nZientzia Azoka 2015 ekitaldia datorren larunbatean ospatuko da Bilboko Plaza Berrian, lau eremu hauetan:\nPlaza Barriko arkupeak: 65 taldeen lanak ikusgai izango dira\nEsperimentuen Txokoa: haurrek eta helduek esperimentuak egiteko tokia\nPraktika Gunea: esperimentu askeak egiteko leku\nEszenatokia: diplomak eta sariak banatzeko gunea.\nOrain Azokan parte hartzeko aukera ederra duzue Zientzia Hezkuntza proiektuaren deialdia maiatzaren 5a arte irekita dagoelako.\n2015 elhuyar lehiaketa zientziaazoka


Home » Sin categoría » FEVASek adimen urritasuna duten pertsonentzako boto eskubidea eskatzen du\nAbenduan, Epaitegi Konstituzionalak ez zuen tramitera onartu,\nurritasuna duen beren alabak eskubide hori gauzatu ahal izatea\neskatzen zuen guraso galiziar batzuen babes-helegitea.\nPertsona guztiek beraien eskubide politikoak gauzatu\nahal izateko hauteskunde prozedura, instalazio\neta programa egokiak, irisgarriak eta ulertzeko\nmodukoak bermatzeko eskatzen die FEVASek Administrazio publikoei.\nEpaitegi Konstituzionalak, adimen urritasuna duen neska gazte galiziar baten boto eskubidea berriro ezartzea eskatzen zuen Estatuko Fiskaltza Orokorraren babes-helegitea tramitera ez onartzeko eman duen ebazpenaren ondoren, FEVAS Plena inclusión Euskadik bere haserrea adierazten du, eta adimen urritasuna duten pertsonentzako boto eskubidea eskatzen du. Bere iritziz, epai horiek Konstituzioaren eta Adimen urritasuna duten pertsonen eskubideei buruzko NBEren konbentzioaren kontrakoak dira. Konbentzio horrek, hain zuzen ere, hau dio: “Parte diren Estatuek aitortuko dute urritasuna duten pertsonek beste guztiek bezalako gaitasun juridikoa izango dutela bizitzako alderdi guztietan” (Konbentzioaren 12. artikulua).\nKalkulatzen denez, Estatuan 100.000 pertsona inguruk ezin dute beraien boto eskubidea gauzatu, beraien ahalmena legez aldatzen duen epaia eman delako, eta beste askok, legez botoa eman badezakete ere, ezin dituzte baldintza berdinetan jaso hauteskunde informazioa eta prozesua. Hori dela eta, FEVAS Plena inclusión Euskadik eskaria egiten die Administrazio eta aginte publikoei, eskubide politiko hori benetan gauzatu ahal izatea berma dezaten, “urritasuna duten pertsonek bizitza politikoan eta publikoan erabateko partaidetza izan dezaten, besteen baldintza berberetan”, “hauteskunde prozedurak, instalazioak eta programak, pertsona guztientzat egokiak, irisgarriak eta ulertzeko modukoak direla” bermatuz; eta, beharrezkoa bada, “beraiek aukeratzen duten pertsona batek botoa emateko orduan laguntza ematea baimenduz” (Konbentzioaren 29. artikulua). Halaber, euskal federazioak, adimen urritasuna duten pertsonek bizitza publikoan eta hauteskundeetan hauteskunde mahaietako kide gisa, parte hartzeko modua erraztea eskatzen du.\n2011n, FEVAS partaide den adimen urritasunari buruzko Estatu mailako Plena inclusión elkarte mugimenduak zenbait ekintza gauzatu zituen, eskubide hori izateko garrantziaz sentsibilizatzeko xedez. Orain, eta Epaitegi Konstituzionalaren epaiaren ondoren, berriro ere aktibatu du estrategia hori CERMIrekin eta Down Españarekin batera, eskari hori eragile politikoei eta sozialei eta herritar guztiei zabaltzeko.\nManifiesto por el derecho al voto\n← FEVAS Plena inclusión Euskadik “hablamos de maltrato” gida argitaratu du\nHezkuntza alorreko konfidentzialtasunari buruzko gogoeta egiteko gida argitaratu dugu →


Gernika-Lumoko Udala - Gernikak Bekoibarra Poligonoaren uholde arriskua konponbidean ipini eta konexioa hobetuko du\nGernikak Bekoibarra Poligonoaren uholde arriskua konponbidean ipini eta konexioa hobetuko du\nEuria egiten duen egunetan Gernika-Lumoko Bekoibarra poligono industrialean dauden uholde arrisku eta arazoak bukatzear daude. Udalerriko Udalak eta Euskadiko Ur Agentziak (URA) lankidetza hitzarmena sinatu dute, Oka ibaiaren ingurutik herriko parke industrialeko pabiloien atzealdera dagoen arloan hobekuntzak gauzatu ahal izateko.\nObra proiektua Bekoibarrarako konexio bide berria eraikitzea izango da, 360 metro luzera eta 9,70 metro zabalera izango dituena, eremu industrialeko kaleari jarraipena emateko eta Aldape kalearekin batzeko.\nPlanaren barruan azpiegitura neurriak ere badaude, uholde arriskua murritz dadin alboko lurzatietan. Horretarako, orain dauden metalezko barandak kendu eta babes harresiak jarriko dira San Bartolome eta Errenteria zubien artean dagoen arloan, Bekoibarran egingo den bide berriarekin bat egiteko.\nHormigoizko harresiak kanpoaldean metro bateko zabalera izango du espaloia eta Oka ibaiaren artean. Era honetan, suerta daitezkeen uholdeen aurrean babesa emango du.\nBeste alde batetik, egongo den konexioaren beste aldean, Errenteriako zubia eta Uharte kalearen artean, harresiak barandaren funtzioa beteko du.\nHobekuntza planari dagozkion lanak datorren urtean burutuko dira eta 1,2 milioi euroko aurrekontua izango dute. Hitzarmenaren arabera, kopuru horren %66 Udalak finantzatuko du eta gainerakoa URAk. Plan honek geroago beste bigarren fase bat ere izango du.\nLanak amaitu ostean, Gernikako Bekoibarra parke industrialak uholdeen aurrean duen ahultasuna murriztu egingo da. Obra honi esker, gune hori gauza gehiagotarako ere erabiliko da eta bertako lurzatietan jarduera gehiago ere egin ahal izango dira.


Herriz Herri - Itsasu (L) | 2020eko Agorrilaren 06a\nLSHZ-ko kideen arraberritzeabisua\nItsasuko auzapezak jakinaraztendu familia elkarteei, LSHZkoadministrazio kontseilua lasterarraberritua izanen dela. Familiaelkarteek 15 egun dute abisuhau agertu eta beren proposamenakadierazteko.\n2020ko Errobiko Festibala ezeztatuaizanik ere, aireratze berezibat gertatuko da Itsasun! Zatozteagorrilaren 8an Urzumukoaerodromora!\nAurrekondu parte hartzailea\nOsasun krisi garaian, elkartasunezkomugimendu handi batsustatu duzue, sortzeko gaitasunaeta boluntarismoa egunguziez erakutsiz. Orain, Departamenduakbere lehen aurrekontuparte-hartzailea abiaraziko du,denen zerbitzuko ekimenak jarraitzeneta garatzen laguntzekogisan. Proiektu-ideiak dituzu,Pirinio Atlantikoetako herritarrakhurbilago eta solidarioagoizaiteko lagun ditzaketenak?Jendeenganik hurbilago, naturatikhurbilago, belaunaldienartean eta lurraldeen artean solidarioago…Ondotik, herritarrenbozketara aurkez itzazu zureideiak. Bozkatuenek %100erainokodirulaguntza eskura dezakete!Informazio gehiago: www.budgetparticipatif64.fr\nMaskak ezartzea baitezpadakoada leku publiko eta komertzioguzietan. Herriko Etxeak oroitaraztendu maskak ukan ez dituztenitsasuarrer, etortzen ahaldirela Herriko Etxera xerka.


Aho batez babestu dute Naziogintzak aurkeztutako mozioa. Taldeak urtemuga baliatu du duela 90 urteko «pasarte ezezaguna» oroitzeko\nAzpeitiko Udalak 1931ko apirilaren 17an onartutako adierazpena. NAZIOGINTZA Tamaina handiagoan ikusi\nAzpeitiko Udalak (Gipuzkoa) euskal errepublikaren aldeko mozio bat onartu zuen atzo arratsaldean eginiko osoko bilkuran. Aho batez eman zioten oniritzia EH Bilduko hamar zinegotziek eta EAJko zazpiek. «Gure aurrekoek duela 90 urte egin zuten eskaera hura berresten dugu gaur [atzo], eta Euskal Errepublika ere aldarrikatzen dugu Euskal Herriarentzat. Izan zirelako gara; garelako izango dira», dio udalbatzak bart onartutako adierazpenak.\nEgitasmoa Naziogintza taldeak eraman zuen Azpeitiko udalbatzarrera, eta hura osatzen duten bi taldeek onespena eman zioten. Testuak erreferentzia egiten die duela 90 urte hainbat udalerritan euskal errepublikaren eta autodeterminazio eskubidearen alde onartu ziren mozioei. Azpeitikoa izan zen horietako bat: «Nahiz eta gurean 1931ko apirilaren 14ko data Espainiako Errepublikarekin lotuta dagoen, garai berean Euskal Herriko hainbat udaletan Euskal Errepublikaren eskaera ere egin zen. Alkate eta zinegotzi abertzale batzuek ausardia izan zuten, eta berezko errepublika bat eskatu zuten Euskal Herriarentzat». Hala, Naziogintzak nabarmendu du pasarte hori «gogoratu eta bere gaurkotasuna azpimarratu» duela udalak.\nHilaren 18an, berriz, Itsasondoko (Gipuzkoa) udalbatzak euskal errepublikaren aldeko mozio bat onartu zuen aho batez, «Euskal Herriaren lehen autodeterminazio ekintza gisa». Urolan, Zumaian eta Azpeitian jo zuten bide beretik.


Jokin Ayastuy, MGEP-eko GMHZ Automatizazio eta Robotika ikaslearen testigantza | Mondragon formación profesional\n.-(e)k idatzia\t 2020-03-27 0\nJokin Ayastuy, Automatizazio eta Robotika Industrialkeko goi mailako heziketa ziklokoko (GMHZ) ikaslea da MGEP-en. Lan munduan urteak pasa ondoren, berriro ikasten hasi da eta bere testigantza utzi digu:\nGeyser-Gastech enpresan hasi nintzen “berogailuen produkzioan” lanean. Bertan 6 urte egin nituen eta ondoren, Fagor Etxetresnetako bazkide gisara egon nintzen 2018 arte, azken bi urteak Cata CNA Groupen egin nituelarik.\nEz nuen pentsatzen nire formakuntza eguneratu beharra izango nuenik. Inork ez baitzuen pentsatuko Fagor Etxetresna moduko lantegi bat itxiko zenik. Ordurarte, Geyser-en lan aldetik ondo ibili izan ginen beti, nahiz eta noizean behin gora-beheraren bat izan, baina inoiz ez nuke pentsatuko egunen baten guztiaren amaiera iritsiko zenik.\nLan munduan urte dexente igaro ondoren, eta hainbat egoera medio Automatizazio eta Robotikako Goi Mailako Heziketa Zikloa egitea erabaki nuen MGEP-en. Berriro ikasketei ekitea oso oso gogorra egin zitzaidan hasieran, baina poliki- poliki, eta irakasle eta ikaskideengatik jaso dudan laguntzari esker, egoerari aurre egin diot eta hau norberarentzat poztasun eta asetze pertsonal garrantzitsua da.\nAutomatizazio eta Robotikako Ikasketetan aplikatzen den metodologia praktikoari esker, ikasitako teoria bertan aplikatzeko aukera ematen digu. Landu ditugun erronkak lantegietako egunerakotasunean daude oinarrituta eta horrek asko laguntzen du gure ikasketen aplikagarritasuna ikusten.\nNolabait egindako ibilbideak erakutsi dit inoiz ez dela berandu ikasteko eta beti dagoela zer ikasi eta ikasitakoa beti dela aberatsgarria.\nIkasketak amaitu eta nire desioa lan munduan aritzea da, lanean hasteko gogo itzela dut, modu baten faltan ere bota izan baitut denbora honetan, ikasketan guztiz murgilduta ibili naizela. Gainera, beste erronka berri bateri ekiteko aukera izango da neretzat, ikasitakoa demostratu eta lan giroan berriz ere txertatu eta egokitzeko parada.\nEskerrik asko Jokin, zure ibilbidea gurekin partekatzeagatik. Zorte on zure etapa berri honetan eta ia Fagor Ederlan enpresan pozik aritzeko aukera duzun. Ziur baietz !\nKategoriak Automatizazioa eta Robotika Industrialeko Zikloaeginez ikasiGoi Mailako Heziketa ZikloakMondragon Goi Eskola Politeknikoa


Hazlo Verde #deResiduosaRecursos Misioa - Egin Ezazu Berde - Leroy Merlin\nHasiera > Hezkuntza programa\nHAZLO VERDE. #DERESIDUOSARECURSOS MISIOA.\nPlanetak behar gaituela badakigun zerbait da. Gure ekintzen bitartez baino ezin dugu lortu bertako bizitza hobetzea. Honek, 2030 Agendan proposatutako GJHak betetzearren hezkutzaren bidez ohitura jasangarriak eta kontsumo arduratsua sustatzea gero eta ezinbestekoago egiten du.\nHori dela eta, honako #deResiduosaRecursos Misioa aurkezten dizuegu, ekonomia zirkularra landu, produkzio eta kontsumo arduratsua ulertu (12. GJHa) eta geure eskuekin ingurunea hobetzeko jarrera sustatzeko\nHEZKUNTZA EKINTZARAKO eskola programa.\nHori guztia sormenez beteriko oso era originalean, ikaslegoa protagonista bilakatuz!\n‘ZERO WASTE’ JARRERA!\n#deResiduosaRecursos jarrera bat da, norabide aldaketa bat gure pentsakeran, gure ingurumenari berberaren parte sentituz begiratzeko modu bat.\n‘Birziklapena’ ez baita beti helburua, aurretik gure asmamena erabiliz, hondakin hori konpondu eta berberari bigarren bizitza bat eman diezaiokegun pentsatu beharra dugu.\nHoni #deResiduosaRecursos deitu diogu!\nEta honetan, zuk eta zure ikasleek ekarpen handiak dituzue egiteke!\nLEKUAN BERTAN EKINEZ, GLOBALKI ERALDATUZ!\nParte hartzaile guztiek haien inguruan aurkitzen dituzten hondakinen bilketa bat burutuko dute! Eta ondoren hondakinak beraien mural artistikorako baliabide edo objektu funtzional bilakatuko dituzte, Artibistak edo Change Makers diren arabera!\nIkaslegoa bere inguruneko aldaketaren agente bilakatuko da!\nMUNDU GUZTIA INSPIRATUZ!\nGainera, aurten sare sozialen boterea erabiliko dugu ideia onak ozenago entzun daitezen eta urrunago iris daitezen.\nNor bilakatuko da #greenfluencer ez badira ikasleak! Haien ahotsak sare sozialen bitartez jasoz, beraien ideiekin ingurukoak inspiratzeko gai diren gazteak.\nMUNDUA ALDATZERA BATUKO AL ZARETE?


Diskurtso-taldea Zerrendaren Informazio Orria\nDiskurtso-taldea Posta Zerrendaren gaia:\nOrain arte zerrendara bidalitako mezuak ikusteko, ikus itzazu artxibo hauek: Diskurtso-taldea Artxiboak: . (Oraingo fitxategia zerrenda partaideek bakarrik ikus dezakete.)\nDiskurtso-taldea Posta Zerrendan nola parte hartu:\nZerrendakide guztiei mezua bidaltzeko, idatzi hona: diskurtso-taldea@zerrendak.jardun.eus.\nDiskurtso-taldea Posta Zerrendan Harpidetzeko:\nDiskurtso-taldea posta zerrendan izena eman, ondoko eskaera-orria betez. Mezu bat jasoko duzu, zure eskaera berretsi dezazun; horren bitartez, beste inor zure izenean ez harpidetzea sahiestu gura dugu. a Zerrenda hau pribatua da; zerrendakideen izenak ez daude, harpidedun ez direnentzat kontsultagai.\nDiskurtso-taldea Posta Zerrendako Harpidedunak:\n(Harpidedunen Zerrenda zerrenda partaideek bakarrik ikus dezakete.)\nSar zurehelbidea eta harpide-zerrendara sartzeko pasahitza:\nDiskurtso-taldea zerrenda uzteko, pasahitza jasotzeko, edo harpide-aukerak aldatzeko sartu zure harpide-helbidea:\nDiskurtso-taldea zerrendako kudeatzailea azkarate at gmail.com da\nDiskurtso-taldea kudeatzeko interfazea (baimena beharrezkoa)


Indiak turismo profesionalari agur hunkigarria egin dio\nHasiera » Nazioarteko Bisitarien Albisteak » Indiako Bidaia Albisteak » Indiak turismo profesionalari agur hunkigarria egin dio\nIndiak agur hunkigarria egin dio Ankur Bhatia doktoreari\nIndiak heriotza lazgarri ugari izan ditu turismo industrian azken egunotan, eta horietako asko COVID-19ri egotzi dakizkioke.\nAzkeneko koronabirusaren heriotza horien artean Anil Bhandari, Vijay Thakur eta Rajendera Kumar zeuden.\nGaur egun, ostalaritzako heriotzen zerrenda horri gehitu zaio Ankur Bhatia doktore dinamiko eta bikainarekin.\nBhatia doktorea 48 urte zituela hil zen heriotzaren arrazoia bihotz-geldialdi gisa zerrendatuta.\nAnkur Bhatia doktorea industriako pertsona kualifikatuenetako bat izan zen, eta teknologiaren erabileran aitzindari izan zen hegazkin konpainien erreserbetan eta aireportuen kudeaketan. Indian eta atzerrian Roseate katea zuten hoteletara ere dibertsifikatu zen. Ankur hainbat bidaia elkarterekin egon zen, eta ekarpen garrantzitsuak egin zituen.\nBhatia doktorea zuzendari nagusia izan zen Txori Taldea hainbat negozio bertikal operatzen ditu, besteak beste, Amadeus bidaia teknologikoko enpresa globalaren Indiako hegala, aireportuko lurreko arreta zerbitzuak BWFS eta Delhiko BMW saltzaileen katea Bird Automotive enpresaren barnean.\nZuzendari exekutibo gisa, Bhatiari Bird Taldeko ostalaritza negozioetan hazkundea bultzatu izana kreditatu zitzaion, Roseate Hotels & Resorts marka haztea barne.\nBird Group-ek agiri bat argitaratu zuen zera esanez: "Mina sakonarekin jakinarazten dizugu Ankur Bhatia doktore maitearen, Bird Group-eko zuzendari exekutiboaren, bat-bateko desagerpenaren berri. Bhatia doktoreak (48) bihotz-geldialdi masiboa izan du gaur goizean eta men egin dio.\n"Ez dugu bakarrik gure buruzagia, gure ikuslea galdu baina munduak gizaki harrigarri bat galdu du. Bhatia familia sekulako shock egoeran dago eta bere pribatutasuna errespetatzeko eskatzen dizu atsekabe une zail honetan ".\nDisneyland Parisek ongietorriko esterilla jartzen du


LGTBfobiarekin lotutako esanak bilduko ditu Sostenipe taldeak - Urola Kostako Hitza : Urola Kostako Hitza\nLGTBfobiarekin lotutako esanak bilduko ditu Sostenipe taldeak\nLGTBfobiaren Aurkako Nazioarteko Eguna izango da maiatzaren 17a, eta egun horretan, mikro irekian irakurriko dituzte bildutako iruzkin anonimo guztiak. Gainera, maiatzaren 15ean, Rina Cabeza transexualak hitzaldia emango du.\nLGTBfobiaren Aurkako Nazioarteko Eguna izango da maiatzaren 17a, eta horren harira, egitasmo bat jarri du martxan Azkoitiko Sostenipe talde feministak. Honako proposamen hau egin du taldeak: “Orrialde batean, anonimoki, LGTBfobiarekin lotuta dauden eta zuen bizitzan entzun dituzuen esaldi eta iruzkin guztiak idatzi, eta maiatzaren 17an ekarri plazara”. Sostenipek kutxa bat jarriko du herriko plazan egun horretan, eta bertan jasoko dituzte herritarrek idatzitako esamolde guztiak. Ondoren, 19:00etan, mikro irekia izango da, eta iruzkin horiek irakurriko dituzte ekitaldian.\nHorrez gain, maiatzaren 15ean, Rina Cabeza transexualak hitzaldia emango du, 18:00etan hasita, Azkoitiko Elkargunean. Ondoren, dokumentala emango dute, leku berean.


Irekia Eusko Jaurlaritza - Gobierno Vasco :: IREKIA jaio da\n\nIREKIA jaio da Iturria: Irekia\n\nEusko Jaurlaritzak web orrialde berri bat ireki du herritarren parte-hartzerako, www.irekia.euskadi.net\nPatxi López lehendakariak eta Eusko Jaurlaritzako bost sailburuk ekitaldi horretan parte hartu dute; bertan, hainbat kazetari, blogari eta ziberkazetarik zalantzak eta proposamenak planteatu dituzte web orrialde berri honen inguruan. Ekitaldian, guztiek aulki berberak konpartitu dituzte, IREKIAK planteatzen duen bitartekaririk gabeko harremanaren adibide gisa.\nPatxi López lehendakariak honela definitu du IREKIA: "Administrazio gardenagoa eta parte-hartzaileagoa bultzatu nahi duen tresna bat da, aldi berean elkarlana garatu nahi duena herritarren eta Jaurlaritzaren artean". Web orrialde berri hau gaur hasi da funtzionatzen, arratsaldeko 18:30ean, Lehendakaritzan egindako ekitaldi batean, hainbat hedabideetako kazetari, blogari eta ziberkazetariren presentziarekin. Azken horiek aurreneko aldiz egon dira gonbidatuta prentsaurreko batean parte hartzera; izan ere, IREKIAREN helburuetako bat da herritarren eta administrazioaren artean bitartekaririk ez egotea, era horretan Jaurlaritzaren jardunaren gardentasuna hobetzeko.\nLehendakaritzan egindako prentsaurreko horretan, Lehendakaria eta Justizia, Industria, Lan, Osasun eta Kultura sailburuak izan dira. Haiekin batera, eszenatoki berean eta aulki berberetan, ehun gonbidatu inguru aritu dira: kazetariak, ziberkazetariak eta blogariak.\n"Guztiak altuera berean eserita. Mailarik gabe. Politikaria eta herritarra maila berean jarri nahi ditugulako". Hitz horiekin definitu du Patxi López Lehendakariak herritarren eta administrazioaren artean IREKIAK eratu nahi duen sarea. Lópezek azpimarratu duenez, hemendik aurrera ez da "hierarkiarik" egongo, zeren Jaurlaritzaren mintzakideak guztiok izango baikara, norbera bere erantzukizun indibidualekin". Lópezek aitortu duenez, web orrialde honen bitartez ez da berehala lortzen ez parte-hartzea eta ezta gardentasuna ere, baina azpimarratu du "Internet tresnarik merkeena, errazena eta irisgarriena dela Jaurlaritzatik kontaktu erreala izan dezagun jendearen kezkekin". "Eta asmoa dugu beraren potentzialtasun guztiak aprobetxatzeko", esan du.\n"Irekia" proiektuaren bitartez, "herritarren erantzukidetasuna sustatu nahi dugu gai publikoen alorrean". "Ez dugu izan nahi bere bulegoan entzerratuta eta errealitatetik urrun egoten den agintari hori", gaineratu du Lehendakariak.\nBlogariak eta ziberkazetariak\nEkitaldia 18:30ean hasi da, pantaila erraldoi batzuetan erakusten zen atzera-kontu baten ostean. Erlojua zerora iritsita, dantzaldi baten txanda etorri da, errealitatea eta efektu birtualak teknologia berrien bitartez uztartuz.\nBere hitzaldian, Lópezek nabarmendu du IREKIA "aldatzen eta eboluzionatzen egongo dela beti". Horregatik, "zalantzak planteatu eta proposamenak egin ditzatela" eskatu die blogari, ziberkazetari eta herritarrei. "Ezer ere ez da behin betikoa. Eta gero etorriko den guztia zeuekin batera erabaki nahi dugu", azpimarratu du. Zalantza horiek prentsaurrekoaren amaieran hasi dira, blogariek eta ziberkazetariak Lehendakariari eta sailburuei planteatu baitizkiete. Open data, irizpideak iruzkinen onarpenean, herritarren inplikazioa eta Jaurlaritzaren erantzute-ahalmena izan dira galderen eta erantzunen txandan gehien agertu diren gaiak.\ncorte_lehendakari_no_gobern... behera kargatu (500 KB)\nkortea_lehendakaria_irekia_... behera kargatu (500 KB)\ntotala_lehendakaria_irekia_... 20 MB


Zaragozako partidu "perfektuaren" ostean, Santoñaren kontra, etzi - Debagoiena - Goiena.eus\nZaragozako partidu "perfektuaren" ostean, Santoñaren kontra, etzi\nXabier Urzelai 2014-01-31 09:00\nBizitzako paradoxak, urteko partidu onena egin, eta galdu. Hori bizi izan zuen Ford Mugarri Arrasatek joan den astean Zaragoza indartsuaren kantxan (36-34). Asobal mailan lasai asko joka dezaketen bizpahiru jokalari ditu Dominicosek, eta horien aurrean Arrasatekoak hazi egin ziren: "Bi taldeon partetik partidu oso ona izan zen, erasoan eta defentsan. Batezbeste 60-70 eraso jokaldi egoten dira partiduko, eta joan den astean 120 inguru egin genituen", adierazi digu aste barruan Pablo Gartziak.\nHala, domekan (12:00, Iturripe) maila horri eutsi nahi diote Arrasatekoek, asko eskatzea ez bada beste emaitza batekin, eta lagun zahar baten aurrean: Santoña. Etxekoek ligako erraldoien artean jarraitzeko –laugarren daude– beharrezkoak dituzte bi puntu horiek. Izan ere, kategoriaz igotzeko asmoz sortutako taldeen artean sartu du muturra Ford Mugarrik, eta lotsagabe jarraitu nahi dute, aurrekontu handia duten taldeen artean egonda.\nEntrenatzaile oñatiarra, baina, jakitun da jokalariei ezin diela gehiago eskatu: "Profesionalek moduan dihardute, astean lautan entrenatzen dugu eta aurrealdean gabiltza burrukan. Ikusteko dago amaierara arte hor aurrean borrokan egoteko gai izango garen baina exigentzia mailan inork ez gaitu irabazten. Denoi gustatuko litzaiguke Ford Mugarri aurrean ikustea, baina perspektiba galtzea ere arriskutsua da. Oraingoz, Iturripe jendez beteta ikustea da nahi dudana".\nAdi, baina, domekako kontrarioaz. Duela bi urte igoera fasean ezagutu zuten elkar Arrasatek eta Santoñak, eta orain arte gehiago izan dira zerrajeroak: "Gabonetan Santanderko taldetik hiru fitxaketa on egin dituzte eta Lastras erdilaria ere errekuperatu dute. Partidu borrokatua izango da, seguru".